RFN4 rolling-plan strategik realisasikan aspirasi Malaysia

PUTRAJAYA: Perdana Menteri Datuk Seri Ismail Sabri Yaakob berkata, beliau mahukan supaya Rancangan Fizikal Negara Ke-4 (RFN4) menjadi rolling-plan strategik dalam merealisasikan aspirasi Malaysia Berdaya Huni.

Beliau berkata, RFN4 yang dirangka dengan tiga Teras Pembangunan Utama, 11 Hala Tuju Strategik dan 39 Tindakan Pelaksanaan, adalah dokumen strategik yang menggariskan dasar pembangunan spatial negara selaras dengan Rancangan Malaysia Ke-12 (RMK-12).

Dalam ucapannya pada majlis sambutan 100 Tahun Profesion Perancang Bandar di Malaysia serta pelancaran RFN4 di sini semalam beliau berkata melalui semua teras yang dirangka dalam RFN4, ia akan menjadikan Keluarga Malaysia sebagai penerima manfaat utama dengan pendekatan keterangkuman kemakmuran.

“RFN4 memastikan Malaysia mampu menjadi sebuah negara makmur dan berdaya tahan dari segi ekonomi, alam sekitar dan keseimbangan sosial, demi menjamin kesejahteraan Keluarga Malaysia keseluruhannya,” katanya.

RFN4 telah diluluskan dalam Mesyuarat Majlis Perancang Fizikal Negara (MPFN) Ke-39 yang dipengerusikan Ismail Sabri pada 22 Oktober lepas.

Menurut Menteri Perumahan dan Kerajaan Tempatan Datuk Seri Reezal Merican Naina Merican, RFN 4 memberi penekanan kepada aspek perancangan keselamatan negara, peningkatan infrastruktur digital, pembangunan bercirikan pintar, negara ke arah neutral karbon, jaminan sekuriti makanan negara dan pembangunan komuniti yang inklusif dan berdaya huni.

RFN dikaji setiap lima tahun untuk memastikan kesesuaiannya selaras dengan perubahan pesat dalam persekitaran fizikal, ekonomi, sosial dan alam semula jadi.

Ismail Sabri berkata, RFN4 juga menterjemahkan komitmen negara di peringkat global seperti New Urban Agenda (NUA) dan Sustainable Development Goals (SDGs), serta berperanan menjadi instrumen penyelarasan pembangunan di antara Kerajaan Persekutuan dan Negeri.

Beliau berkata, bagi melihat keseluruhan pelaksanaan RFN4 serta aspek daya huni yang boleh memberi nilai tambah dalam merancakkan ekonomi negara, Indeks Daya Huni Malaysia akan diperkenalkan.

Katanya, di seluruh dunia Daya Huni menjadi instrumen penting dalam menarik pelaburan dan menjadikan persekitaran mesra pelabur, dan ini termasuklah soal ‘last-mile connectivity’, akses kepada internet dan akses kepada kemudahan awam dengan menjadikan rakyat sebagai teras utama penerima manfaat.

Ismail Sabri berkata, Indeks Daya Huni Malaysia akan menjadi pengukuran berimpak tinggi kepada semua lokaliti khususnya kepada Pihak Berkuasa Temptan (PBT) dalam memastikan perancangan perbandaran khususnya, dirangka dengan mengambil kira kesemua kriteria di bawah RFN4.

“Indeks Daya Huni ini juga akan digunakan sebagai satu instrumen dasar ke arah menilai kemampanan bandar agar matlamat RFN4 dengan didasari RMK-12 dapat dicapai sebaiknya,” katanya.

Mengenai profesion perancangan bandar, Ismail Sabri berkata profesion itu amat signifikan kepada negara bagi memastikan pelaksanaan pembangunan negara bersifat inklusif dan strategik.

“Profesion perancang bandar ini saya anggap sebagai the silent hero yang menjadi titik mula kesemua pembangunan fizikal negara yang merangkumi Rancangan Struktur serta Rancangan Tempatan secara menyeluruh di semua peringkat kerajaan,” katanya.

Majlis sambutan 100 Tahun Perancang Bandar di Malaysia itu diadakan sempena Hari Perancangan Bandar Sedunia Tahun 2021 Peringkat Kebangsaan. – Bernama

See author's posts


Tiada rundingan antara GPS, Bersatu

KUCHING: Tiada rundingan sedang atau akan berlaku antara Parti Gabungan Parti Sarawak (GPS) dan Parti Pribumi Bersatu Malaysia (Bersatu) berhubung pembahagian kerusi bagi Pilihan Raya Sarawak Ke-12 (PRN12) akan datang.

Demikian tegas Setiausaha Agung GPS, Dato Sri Alexander Nanta Linggi dalam satu kenyataan media semalam sekali gus menyangkal dakwaan mengatakan beliau mengesahkan terdapat rundingan pembahagian kerusi antara Parti GPS dan Parti BERSATU baru-baru ini.

Menurut Alexander, beliau tidak pernah mengeluarkan kenyataan tersebut malah katanya, Parti GPS akan bertanding di semua 82 kerusi di Dewan Undangan Negeri (DUN) Sarawak pada PRN12 yang akan datang.

“Sehubungan itu, saya ingin membetulkan mesej salah yang dilaporkan dalam beberapa media, terutama Malaysian Dateline yang membuat laporan sedemikian,” tegas Alexander lagi.

Mengulas lanjut katanya, apa yang berlaku pada sidang media yang diadakan pada 21 Oktober lalu di Kuching baru-baru ini ialah beliau telah ditanya mengenai kerusi Bersatu di Sarawak, iaitu kerusi DUN Krian yang dipegang oleh Ahli Dewan Undangan Negeri (ADUN) Krian, Datuk Ali Biju.

Sebagai maklum balas kepada soalan itu jelasnya, beliau hanya menyatakan bahawa kedudukan kerusi Krian akan dibincangkan oleh Parti GPS dan jawapan yang diberikan tidak merujuk kepada mana-mana kerusi DUN yang lain.

“Saya kecewa dengan tidakan segelintir media yang ‘memasukkan kata-kata ke dalam mulut saya’ untuk mensensasikan isu pembahagian kerusi sempena PRN Sarawak ke-12.

“Dengan penjelasan ini, saya berharap semua pihak mendapat fakta yang sebenar dan tiada lagi sebarang isu mengenainya yang berbangkit,” ujarnya.

Oleh SYAMIMI HUSNA

See author's posts


Nafi tapi letak calon juga

KUCHING: Di sebalik penafiannya ‘mungkir janji’ kepada Gabungan Parti Sarawak (GPS), Pengerusi Perikatan Nasional (PN), Tan Sri Muhyiddin Yassin masih juga menempatkan calonnya untuk bertanding di Sarawak pada Pilihan Raya Umum ke-15 (PRU15) ini.

Timbalan Pengerusi GPS, Datuk Awang Tengah Ali Hassan berkata, hakikatnya bekas Perdana Menteri itu bersetuiu untuk Sarawak menggunakan ‘platform’ sendiri melalui gabungan empat parti dalam GPS.

“Sama ada dia (Muhyiddin) menafikan ataupun tidak, dia tetap letak calon di sini (Sarawak). Kita lawanlah… itu terpulang pada rakyat kita.

“Itu cakap dialah, sebenarnya dia (Muhyiddin) bersetuju untuk Sarawak menggunakan platform kita sendiri.

“Dan itu yang dipersetujui dalam mesyuarat yang diadakan,” katanya ketika ditemui pemberita selepas sidang media Pameran Sarawak 2022 di Hotel Hilton di sini petang ini.

PN pimpinan Muhyiddin merangkumi Parti Pribumi Bersatu Malaysia (BERSATU), PAS, GERAKAN, Parti Solidariti Tanah Airku (STAR) dan Parti Progresif Sabah (SAPP).

PN melalui BERSATU meletakkan tiga calon itu Datuk Ali Biju (Saratok), Jugah Muyang (Lubok Antu), kedua-duanya penyandang kerusi Parlimen berkenaan dan Duke Janteng di Parlimen Bintulu. Seorang lagi calon PH tetapi daripada PAS, Hamdan Sani bertanding di Batang Lupar.

Semalam, sebuah portal berita berpangkalan di Kuala Lumpur melaporkan penafian Muhyiddin ‘mungkir janji’ dan mendakwa hanya wujud persetujuan bahawa BERSATU tidak akan bertanding pada pilihan raya negeri (PRN) sebelum ini, bukan pilihan raya membabitkan kerusi Parlimen.

Untuk rekod, keabsahan Muhyddin sebagai Perdana Menteri ke-8 pada Februari 2020 hanya menjadi kenyataan apabila 19 Ahli Parlimen GPS membuat pendirian menyokongnya, sekali gus membolehkan PN membentuk kerajaan minoriti.

Oleh AZREEN KERIA

See author's posts


Flick gembira Bayern ambil ‘langkah besar’

JERMAN BUNDESLIGA

JURULATIH Bayern Munich, Hansi Flick berkata mereka mengambil ‘langkah besar’ menuju gelaran Bundesliga kelapan berturut-turut semalam setelah kemenangan 1-0 di Borussia Dortmund membuka kelebihan tujuh mata dengan baki enam perlawanan lagi.

Pemain tengah, Joshua Kimmich menyelesaikan pertemuan yang sukar melambungkan bola melepasi penjaga gol tuan rumah, Roman Buerki, tepat sebelum separuh masa di stadium Signal Iduna Park, Dortmund tanpa kehadiran prenonton.

“Ini kemenangan penting, kami mengambil langkah besar ke depan,” kata Flick, yang hanya melangkah menjadi ketua jurulatih ketika Niko Kovac dipecat pada bulan November.

Flick menjadi pembantu ketika Jerman menjuarai Piala Dunia 2014 di Brazil, tetapi jurulatih berusia 55 tahun itu berada di ambang kejuaraan kelab pertamanya sebagai ketua jurulatih.

“Adakah saya akan memenangi gelaran kejurulatihan pertama saya? Saya bukan orang yang terlalu banyak membaca hingga masa depan,” kata Flick dengan malu-malu.

“Saya sangat gembira dengan prestasi pasukan, mereka fokus, penuh perhatian, berani.”

Penjaring gol kemenangan perlawanan Kimmich mendedahkan bahawa lambungannya atas Buerki adalah hasil analisis sebelum perlawanan.

“Kami tahu bahawa Buerki selalu berdiri di depan gawang,” kata pemain antarabangsa Jerman itu.

“Ini adalah gol terbaik dalam karier saya dan sangat penting.

“Semua orang tahu betapa pentingnya tiga mata itu, dan sekarang kami mempunyai kelebihan yang selesa.

“Ini akan menjadi masalah mental bagi Dortmund, walaupun kami masih harus mengesahkan kejuaraan dalam beberapa perlawanan berikutnya.”

Bayern masih harus mengatasi dua rintangan sukar dalam beberapa minggu mendatang, menentang Bayer Leverkusen dan Borussia Moenchengladbach yang telah mengalahkan pasukan dari Bavaria itu dalam liga musim ini. – AFP

See author's posts


“Shahir dan Mastura, anda wira kami”

KUALA LUMPUR: Ketua Pengarah Kesihatan Datuk Dr Noor Hisham Abdullah sekali lagi menggunakan media sosial untuk mengucapkan terima kasih dan penghargaan kepada petugas barisan hadapan kementerian itu.

Kali ini
ditujukan kepada Inspektor Kesihatan Shahir Razali dan Mastura Maznor yang
beliau anggap sebagai wira, kerana mereka benar-benar menghayati
slogan Kementerian Kesihatan ‘Kami Sedia Membantu’.

“Melayan
insan dengan lemah lembut tanpa sempadan kaum atau agama. Inspektor
kesihatan kami Shahir Razali telah menggendong mak cik warga
emas berbangsa Cina ke pusat ujian COVID-19.

“Berpuasa
pada bulan Ramadan dan memberikan khidmat kepada orang yang memerlukan
ketika memakai sut peralatan perlindungan diri (PPE), sesungguhnya anda adalah
wira kami. Sangat bangga dengan anda berdua dan terima kasih,” kata Dr
Noor Hisham dalam hantaran di Facebooknya malam semalam.

Bersama
hantaran itu, turut dilampirkan dua gambar yang satu daripadanya sedang memikul
wanita warga emas itu manakala seorang lagi sedang memegang walker dan imej
kedua menunjukkan empat petugas barisan hadapan yang memakai sut PPE dengan
tertera perkataan di sarung tangan mereka, We
Love Malaysia, Stay Safe (Kami Sayang Malaysia, Kekal Selamat).

 Sikap
baik mereka itu juga berjaya menarik perhatian netizen yang memberikan pujian
dan penghargaan di ruang komen, apabila hantaran itu menerima lebih 16,000
tanda suka dan 756 perkongsian dalam tempoh satu jam.

Ida Zulridah
mencatatkan: “Alhamdulillah… congratulations En Shahir Razali
and Mastura Maznor.. we are proud of you and the MOH workforce… thank you
Dato’… thank you frontliners. (Alhamdulillah… tahniah En Shahir
Razali dan Mastura Maznor.. kami bangga dengan anda dan tenaga kerja
KKM… terima kasih Dato’… terima kasih barisan hadapan).

Chong Choy Lin pula
menulis: “Thank you En Shahir Razali and Mastura Maznor.
Your act has touched us all. Thank you again for showing the true
spirit and demands of your profession…I believe many more frontliners
have noble hearts like the both of you….TQ frontliners”. (Terima kasih
En Shahir Razali dan Mastura Maznor. Tindakan anda telah menyentuh hati kami
semua. Terima kasih sekali lagi kerana menunjukkan semangat dan tuntutan
profesion anda yang sebenarnya… Saya percaya ramai lagi barisan hadapan
yang mempunyai hati yang mulia seperti anda… Tk barisan hadapan).

Sementara itu, Shylaja Ramotharan dalam hantarannya: “Malaysians help one another irrespective of race. Salute you Abang Shahir Razali and Kakak Mastura Maznor. May all your undertakings be eased…” “Rakyat Malaysia saling menolong tanpa mengira bangsa. Menyanjung tindakan anda Abang Shahir Razali dan Kakak Mastura Maznor. Semoga semua usaha anda dipermudahkan…).– Bernama

See author's posts


Kuching dilanda ‘perang bendera’

KUCHING: Kurang seminggu lagi untuk tarikh pengundian Pilihan Raya Negeri Ke-12 (PRN-12), ‘perang bendera’ semakin rancak di sekitar bandaraya ini.

Tinjauan Utusan Sarawak di beberapa kawasan semalam mendapati bendera, kain rentang serta poster pelbagai saiz semakin banyak kelihatan.

Di kawasan Dewan Undangan Negeri (DUN) Demak Laut, perang bendera dapat dilihat membabitkan empat parti iaitu Gabungan Parti Sarawak (GPS), Parti Amanah Negara (Amanah), Bebas dan Parti Sarawak Bersatu (PSB).

Situasi itu jelas dilihat di beberapa kampung di sekitar Kampung Tabuan Melayu yang mana bendera mewakili Khairul yang berwarna biru dilihat banyak diletakkan di sepanjang jalan Kampung Tabuan selain bendera GPS di kawasan berkenaan.

Keadaan sama boleh dilihat di kawasan DUN Muara Tuang apabila bendera GPS serta PSB dipasang memenuhi jalan raya menuju ke Samarahan dan laluan di sekitarnya.

Kemeriahan perang bendera itu tidak kurang hebatnya di sekitar pusat bandar terutama di DUN Padungan yang dipenuhi dengan bendera GPS, DAP serta Parti Bumi Kenyalang (PBK).

Sementara itu, di bulatan berhampiran Jalan Padungan, bendera GPS dipasang membentuk struktur segi tiga di dalam kawasan bulatan berkenaan.

Selain itu, di DUN Batu Lintang pula menyaksikan perang bendera membabitkan GPS serta PKR yang boleh dilihat di beberapa jalan termasuk Jalan Rock dan Jalan Kereta Api.

Oleh JEAKQLEYN YACHO

See author's posts


AKSI DITUNDA AKIBAT HUJAN

AKSI perlawanan bola sepak Liga Premier antara Selangor FC 2 dan Sarawak United FC di Stadium Majlis Perbandaran Selayang, petang semalam terpaksa ditunda ke satu tarikh baharu susulan hujan lebat dan petir.

Komisioner Perlawanan, Baharim Jusoh berkata, keputusan tersebut dicapai setelah pegawai perlawanan mengadakan mesyuarat dengan wakil kedua-dua pasukan berkenaan.

“Perlawanan pada petang ini (semalam) ditunda kepada satu tarikh baharu yang akan ditetapkan Liga Bola Sepak Malaysia (MFL) dan penundaan perlawanan ini disebabkan keadaan cuaca tidak mengizinkan,” katanya.

Sementara itu, Pengurus Sarawak United FC, Abang Suhordie Abang Zaini ketika dihubungi Utusan Sarawak berkata kedua-dua pasukan telah bersetuju dengan keputusan komisioner perlawanan bagi mengelak kejadian tidak diingini sekiranya perlawanan berkenaan diteruskan.

“Keputusan (penangguhan) ini adalah terbaik kerana kita melihat dari sudut keselamatan pemain. Walaupun hujan semakin reda, petir sentiasa berlaku, jadi kami tidak mahu ambil risiko.

“Sekiranya berlaku kejadian di atas padang, kami tidak mahu kedua-dua pihak saling tuding-menuding  antara satu sama lain, jadi kami ambil keputusan tidak mahu meneruskan perlawanan ini,” tegasnya.

Oleh ADI SAFARMAN

See author's posts


Konflik Sudan: Beberapa negara mula bawa keluar rakyat masing-masing

KAHERAH: Beberapa negara telah mula memindahkan rakyat mereka dari Sudan ketika pertempuran antara Angkatan Tentera Sudan dan pasukan separa tentera Rapid Support Forces (RSF) masih berlarutan di Khartoum dan beberapa bandar berdekatan.

Menurut Kementerian Kesihatan Sudan, pertempuran itu setakat ini telah menyebabkan sekurang-kurangnya 424 orang terbunuh dan kira-kira 3,730 cedera.

Pihak berkuasa Mesir pada Ahad memindahkan 436 rakyatnya dari Sudan dengan menggunakan laluan darat, menurut  Kementerian Luar Mesir.

Misi diplomatik Mesir di Khartoum, Pelabuhan Sudan dan Wadi Halfa akan terus berkoordinasi dengan warga Mesir di Sudan untuk memastikan proses pemindahan mereka berjalan lancar, lapor Xinhua.

Setakat ini, kira-kira lebih 10,000 rakyat Mesir dilaporkan berada di Sudan.

Sejak bermulanya konflik di Sudan pada 15 April lalu, syarikat penerbangan Mesir EgyptAir telah menangguhkan penerbangan keluar dan masuk dari Lapangan Terbang Antarabangsa Khartoum.

Sementara itu, Kementerian Luar TUNISIA mengumumkan pada Ahad, pemindahan rakyatnya dari  Khartoum akan bermula pada Isnin.

Di ACCRA, menurut Kementerian Luar Ghana, persiapan sedang diatur untuk memindahkan warga Ghana yang terkandas di Sudan.

“Sebilangan warga Ghana, khususnya pelajar telah terjejas akibat konflik itu. Namun kesemua mereka dilaporkan selamat,” menurut kenyataan itu.

Di ROM, Menteri Luar Itali Antonio Tajani berkata orang awam dan diplomat Itali yang mahu meninggalkan Sudan sudah pun dibawa keluar dari Khartoum menuju ke Djibouti, lapor Agensi Berita Jerman (dpa).

“Saya bangga dengan kerja berpasukan yang membawa kepada kejayaan operasi pemindahan yang rumit itu,” tulis Tajani di Twitter.

Tajani sebelum ini mengumumkan pemindahan kira-kira 200 orang awam dan kakitangan kedutaan termasuk rakyat Switzerland, pekerja kedutaan Vatican dan kira-kira 20 lagi warga Eropah.

Sementara itu, kerajaan SEPANYOL juga sudah memindahkan rakyat dan diplomatnya, kata Menteri Luar José Manuel Albares.

“Kami mengulangi gesaan untuk gencatan senjata dan menyambung semula dialog di Sudan,” katanya di Twitter.

Menteri Pertahanan Margarita Robles sebelum ini berkata bahawa Sepanyol merancang untuk menempatkan sejumlah enam pesawat sebagai sebahagian daripada operasi pemindahan. – Bernama-Agensi

See author's posts


Dua maut dalam serangan sambut Halloween

QUEBEC: Sambutan Halloween di Bandar Quebec, Kanada pada Sabtu malam bertukar tragedi apabila dua maut manakala lima yang lain cedera selepas seorang lelaki bersenjatakan pisau dikatakan menyerang secara tiba-tiba.

Menurut Polis Quebec, individu yang tidak didedahkan identitinya itu menyerang orang awam yang sedang mengadakan sambutan Halloween dengan memakai pakaian ala zaman pertengahan.

Insiden yang berlaku berdekatan bangunan parlimen itu menyebabkan suasana panik sebelum suspek bertindak melarikan diri sejurus selepas kejadian.

Bagaimanapun, lelaki berusia 20-an itu berjaya ditangkap tidak jauh dari tempat kejadian beberapa jam selepas serangan tersebut.

Lima yang cedera dikejarkan ke hospital berhampiran manakala dua disahkan maut di tempat kejadian.

Polis masih menyiasat secara terperinci motif sebenar kejadian itu. Polis terpaksa mengeluarkan arahan agar semua penduduk berhampiran tidak keluar rumah bagi mengelakan sebarang kejadian tidak diingini dan membolehkan siasatan dijalankan.-AFP

See author's posts


Penjara Penor ambil langkah waspada

KUANTAN: Penjara Penor di sini telah mengambil pelbagai langkah berwaspada termasuk melakukan proses sanitasi di semua blok penjara bagi mengelak penularan COVID-19 walaupun tiada kes positif COVID-19 direkodkan dalam kalangan penghuninya setakat ini.

Pengarah Penjara Penor Datuk Abu Hasan Hussain berkata aspek kesihatan dan keselamatan banduan menjadi keutamaan pihaknya dengan langkah pencegahan mula dilakukan sejak awal penularan wabak itu berlaku di negara ini.

Sebagai contoh, Abu Hasan berkata semua kakitangan penjara dan pelawat serta mereka yang mempunyai urusan dalam penjara kini perlu melalui proses saringan suhu dan memakai penutup hidung dan mulut selain pemeriksaan lebih ketat dilakukan terhadap banduan baharu.

“Kita berharap operasi sanitasi yang dilakukan hari ini juga dapat membantu mengurangkan kebimbangan ahli keluarga penghuni kerana kami menerima banyak pertanyaan daripada mereka yang bimbang dengan penularan COVID-19 memandangkan banduan berkongsi sel,” katanya.

Beliau berkata demikian kepada pemberita selepas meninjau pelaksanaan operasi sanitasi itu yang turut dihadiri Pemangku Pengarah Jabatan Bomba dan Penyelamat Malaysia (JBPM) Pahang MohdZahar Abdullah di sini, semalam.

Menurut Abu Hasan, program sanitasi itu melibatkan semua empat blok sel dan banduan dikumpulkan di kawasan lapang bagi membolehkan anggota bomba dan Majlis Perbandaran Kuantan melakukan kerja berkenaan.

“Selain sel, ia turut melibatkan semua bengkel, perpustakaan, kelas dan pusat kesihatan penjara serta pejabat dan kawasan kuarters kakitangan,” katanya.

Selain itu, penghuni juga telah dimaklumkan mengenai wabak COVID-19 oleh kakitangan penjara supaya mereka tahu akan bahaya penyakit ini selain risalah berkaitan ditampalkan di pelbagai lokasi sekitar blok penjara.

Selain itu, sejak kluster COVID-19 daripada perhimpunan di Sri Petaling, Kuala Lumpur dikesan, semua kakitangan penjara yang mempunyai ahli keluarga yang menghadiri program itu diminta untuk memaklumkan pengurusan penjara sebagai langkah berjaga-jaga.

Penjara Penor kini menempatkan 2,473 penghuni selain memiliki tujuh banduan menumpang.

Sementara itu, Mohd Zahar berkata sejak dimulakan pada 30 Mac lepas, JBPM Pahang telah melakukan proses sanitasi di 250 premister diri daripada bangunan kerajaan, premis perniagaan dan kawasan tumpuan awam seperti pasar.

Program itu dilakukan dengan kerjasama pelbagai pihak seperti agensi dan jabatan kerajaan, pihak berkuasa tempatan (PBT) dan Perbadanan Pengurusan Sisa Pepejaldan Pembersihan Awam (SWCorp). — Bernama

See author's posts


RM478.8 juta diluluskan

DATUK Amar Douglas Uggah Embas mengulung perbahasan dalam Mesyuarat Penggal Pertama DUN Sarawak kali ke -19 pada hari ke-3. • Foto HERRIEY NAHA

KUCHING: Dewan Undangan Negeri (DUN) meluluskan Rang Undang-Undang (RUU) Perbekalan Tambahan 2021 selepas bacaan kali ketiga semalam.

RUU itu dibentangkan oleh Menteri Kewangan dan Ekonomi Baru Kedua, Datuk Amar Douglas Uggah Embas.

Anggaran Tambahan Kedua Perbelanjaan Biasa, 2021 seperti yang terkandung dalam Kertas Perintah No.1 Tahun (Command Paper No.1) 2022 yang mengandungi jumlah tambahan RM478,843,946 dibentangkan di hadapan dewan mengikut Perkara 32 Perlembagaan Negeri.

Beliau turut membentangkan usul resolusi anggaran perbelanjaan pembangunan tambahan pertama 2021 kepada jawatankuasa perbekalan.

Perbelanjaan tambahan ini tidak memenuhi kos pelbagai perkhidmatan yang ditanggung oleh pelbagai Kementerian dan Jabatan yang mana dana tidak disediakan atau tidak mencukupi dalam Anggaran 2021.

“Seperti yang dibentangkan di dalamnya, terdapat 47 sub aktiviti dan 68 sub-sub aktiviti yang mana peruntukan tambahan diperlukan. Jumlah peruntukan tambahan yang diperlukan ialah RM81,608,762.

“Jumlah yang diperlukan telah diperoleh daripada simpanan di kalangan subtajuk berkenaan atau pendahuluan daripada rizab luar jangka,” katanya.

Katanya lagi, Butiran perbelanjaan tambahan disediakan dalam Kertas Perintah No.2 Tahun 2022.

See author's posts


Peraturan topeng seluruh Eropah dilonggarkan

BERLIN: Panduan seluruh EU mengenai memerlukan topeng untuk perjalanan udara akan ditarik balik mulai minggu depan, kata agensi keselamatan penerbangan blok itu pada hari Rabu, apabila wabak itu semakin berkurangan di Eropah.

Agensi Keselamatan Penerbangan Kesatuan Eropah (EASA) berkata di bawah garis panduan baharu yang dibangunkan bersama Pusat Pencegahan dan Kawalan Penyakit Eropah (ECDC), topeng tidak lagi dianggap penting untuk semua penerbangan dan lapangan terbang.

Namun begitu, pengawal selia dan syarikat penerbangan negara masih mempunyai ruang untuk menuntut penutup muka dan hidung oleh penumpang dan kakitangan, katanya.

“Mulai minggu depan, topeng muka tidak lagi perlu diwajibkan dalam setiap penerbangan, secara amnya sejajar dengan perubahan keperluan pihak berkuasa negara di seluruh Eropah untuk pengangkutan awam,” kata pengarah eksekutif EASA Patrick Ky dalam satu kenyataan.

“Bagi penumpang dan kru udara, ini adalah langkah besar ke hadapan dalam menormalkan perjalanan udara.”

Di sebalik panduan baharu itu, Jerman sebagai negara paling ramai penduduk EU dan ekonomi tertinggi berkata ia tidak bercadang untuk menarik balik mandat topeng untuk penerbangan.

“Keperluan topeng pada kapal terbang terus ditetapkan untuk semua laluan domestik serta penerbangan yang berlepas atau mendarat di Jerman,” kata jurucakap kementerian kesihatan Hanno Kautz dalam satu kenyataan melalui e-mel.

EASA berkata selepas Isnin, “peraturan untuk topeng khususnya akan terus berubah mengikut syarikat penerbangan selepas tarikh tersebut”.

Ia menyatakan bahawa “penerbangan ke atau dari destinasi dimana pemakaian topeng masih diperlukan dalam pengangkutan awam harus terus menggalakkan pemakaian topeng”.

Penumpang yang terdedah dengan kesihatan terjejas “harus terus memakai topeng muka tanpa mengira peraturan”, tambahnya.

EASA berkata penumpang juga digalakkan untuk mematuhi penjarakan sosial di lapangan terbang tetapi pengendali harus menggunakan “pendekatan pragmatik”, yang bermaksud mengelakkan langkah-langkah yang akan “membawa kepada kesesakan di lokasi lain dalam perjalanan penumpang”.

Persatuan Pengangkutan Udara Antarabangsa (IATA) yang berpangkalan di Geneva mengalu-alukan panduan baharu untuk EU tetapi mengakui gambaran itu lebih kompleks dalam konteks antarabangsa.

“Walaupun protokol Eropah berkuat kuasa minggu depan, tidak ada pendekatan yang konsisten secara global untuk memakai topeng di dalam pesawat,” kata Willie Walsh, ketua pengarah IATA, dalam satu kenyataan.

Beliau menambah bahawa IATA meminta semua penumpang untuk “menghormati keputusan orang lain untuk secara sukarela memakai topeng walaupun ia bukan satu keperluan”..- AFP

See author's posts


“Saya tidak mahu parti asing di halaman saya” – Riot

SERIAN: Tiada parti politik yang mengutamakan dan menjamin kesejahteraan rakyat di negeri ini selain Gabungan Parti Sarawak (GPS), kata calon kerusinParlimen Serian, Dato Sri Richard Riot Jaem.

“Saya tidak mahu parti asing mewakili kampung halaman saya. Kami mahu bersatu supaya hak kami akan direalisasikan. Ini tanah kami,” katanya berucap pada majlis pelancaran Jentera GPS P.199 Serian di Kampung Pichin di sini, hari ini.

Beliau berkata, sejak Pilihan Raya Umum ke-14 (PRU-14), GPS mencatat banyak kejayaan di peringkat Parlimen khususnya dalam usaha mengembalikan hak Sarawak yang terhakis dalam Perjanjian Malaysia 1963 (MA63).

“Jadi, jika kita boleh bersatu untuk memenangi semua 31 kerusi kali ini,” katanya.

Sementara itu, Ahli Dewan Undangan Negeri (ADUN) Tebedu, Dr Simon Sinang Bada yang hadir turut menegaskan bahawa GPS adalah tonggak kestabilan politik Kerajaan Persekutuan.

Justeru, katanya, adalah penting untuk memastikan GPS dipandang tinggi dan diberi penghormatan untuk menjadi sebahagian parti pemerintah di negara ini.

Oleh itu, beliau menggesa supaya sokongan padu diberikan kepada calon GPS dengan harapan pemimpin GPS di peringkat Parlimen dapat meneruskan perjuangan untuk kepentingan rakyat Sarawak.

“Sejak kerajaan baharu negara mengambil alih kuasa pada 2018 dan tiga perdana menteri berbeza dipilih, kita telah mengalami kesan (negatif) yang ketara.

“Mereka membuat banyak janji tetapi akhirnya banyak projek di negeri ini dibatalkan.

“Perkara ini secara tidak langsungnya menyebabkan kepercayaan pelabur asing terhakis di peringkat nasional dan peluang pekerjaan juga terjejas jika mereka tidak melabur di sini.

“Oleh itu, adalah penting untuk kita memastikan kerajaan yang stabil dapat diwujudkan,” katanya.

Menjangkakan Richard Riot akan menang besar di Serian, Dr Simon bersama ADUN Bukit Semuja, John Ilus dan ADUN Kedup, Martin Ben, memastikan matlamat itu tercapai.

“Lebih banyak lagi akan dicapai jika GPS sentiasa menang.

“Kestabilan kami akan wujud apabila kami lebih kuat dan semua rancangan kerajaan boleh dilaksanakan dengan jayanya apabila keadaan semasa stabil.

“Kami mengharapkannya daripada kerajaan akan datang, dan GPS mesti memainkan peranan dalam perkara itu,” kata Martin Ben yang juga Timbalan Menteri Industri Makanan, Komoditi dan Kemajuan Wilayah.

Oleh NICKELYSON LAKUN

See author's posts


Mayat ketujuh tragedi bot terbalik ditemukan

BACHOK: Mayat ketujuh tragedi bot karam pada Isnin lepas, ditemukan nelayan kira-kira 32.7 batu nautika utara Pulau Perhentian, Terengganu semalam.

Pengarah Agensi Penguatkuasaan Maritim Malaysia (APMM) Kelantan Kepten Maritim Muhd Nur Syam Asmawie Yaacob berkata mayat dipercayai Che Wadi Bakar, 44, ditemukan oleh nelayan sebelum dilaporkan kepada pasukan mencari dan menyelamat (SAR) yang telah melakukan operasi sejak Isnin lepas.

“Mayat dibawa balik ke pusat operasi SAR Jeti Projek Pemasaran Ikan di Kuala Kemasin di sini, pada 12.22 tengah hari semalam,” katanya ketika ditemui di pusat operasi SAR di sini, semalam.

Muhd Nur Syam, yang juga komander operasi berkata jenazah akan dibawa ke Hospital Raja Perempuan Zainab II (HRPZII) Kota Bharu untuk bedah siasat dan menjalani ujian asid deoksiribonukleik (DNA) berikutan ahli keluarga mangsa tidak dapat mengecam mayat berkenaan.

“Keluarga hanya dapat mengecam pakaian yang dipakai mangsa iaitu baju biru dan berseluar pendek namun tidak dapat mengecam mayat dengan tepat berikutan keadaan fizikalnya yang telah berubah.

“Pasukan SAR akan meneruskan operasi bagi mengesan mangsa terakhir yang belum ditemukan,” katanya.

Dalam tragedi bot terbalik berhampiran perairan Kuala Kemasin pada Isnin lalu, enam mangsa yang meninggal dunia telah ditemukan iaitu Mohd Syahrizan Daud, 40-an, Muhamad Zaki Muhamad Nordin, 19, Wan Aminudin Wan Hussin, 60-an, seorang warga Thailand yang hanya dikenali sebagai Pokta, 50-an, Ahmad Syafiq Che Alim, 30 dan Harun Daud, 57.

Sementara itu, 12 daripada 20 mangsa pula selamat dalam kejadian tersebut, dengan kesemua mangsa berusia antara 18 hingga 60 tahun. — Bernama

See author's posts


Penentuan tarikh PRN-12 kuasa mutlak Ketua Menteri

MUKAH: Kedengaran desas-desus menyatakan bahawa pilihan raya negeri (PRN) ke-12 mungkin akan diadakan pada Oktober atau penghujung 2020 ini.

Namun, bagi Ahli Dewan Undangan Negeri (ADUN) Balingian, Abdul Yakub Arbi, ia adalah prerogatif atau hak istimewa Ketua Menteri untuk menentukannya.

“Kita tidak pasti bila PRN diadakan akan tetapi, Ketua Menteri Datuk Patinggi Abang Johari Tun Openg telah mengerak jentera parti untuk bersiap sedia untuk PRN-12. Bagaimanapun, kita serah kepada presiden GPS (Gabungan Parti Sarawak) untuk menentukannya,” ujar beliau.

Beliau berkata demikian apabila diminta mengulas mengenai PRN-12 yang bakal diadakan pada bila-bila masa dari sekarang.

Mengenai hasrat Parti Sarawak Bersatu (PSB) untuk bertanding di semua kerusi DUN, katanya, ia juga adalah hak mereka untuk berbuat demikian.

“Di dalam negara demokrasi ini, siapa sahaja boleh bertanding dalam pilihan raya. Kita akur dengan pilihan rakyat. Oleh demikian, hasrat PSB untuk bertanding di semua kawasan DUN adalah hak mereka,” tambahnya lagi.

Bagaimanapun, Yakub yakin dan percaya bahawa rakyat dapat menilai yang mana boleh memimpin negeri Sarawak seperti yang diharapkan.

“Yang pasti rakyat atau pengundi akan memilih kerajaan yang telah terbukti membawa pembangunan dan kesejahteraan rakyat, dan seterusnya dapat meletakkan pembangunan negeri ini ke tahap yang diharapkan,“ kata dia lagi.

Justeru, beliau menganggap Kerajaan Gabungan Parti Sarawak (GPS) pimpinan Abang Johari telah dan akan terus melakukan yang terbaik untuk Sarawak dan rakyatnya.

Oleh Henry B Siyu

See author's posts


MTUC perlu wujud hubungan baik majikan, pekerja

CHUKAI: Kongres Kesatuan Sekerja Malaysia (MTUC) diseru memainkan peranan penting dalam mewujudkan hubungan baik antara majikan dan pekerja kerana ia akan meningkatkan kemampuan ekonomi negara ke tahap lebih baik.

Perdana Menteri Datuk Seri Ismail Sabri Yaakob berkata ia perlu memandangkan peranan pekerja dan MTUC sangat penting dalam membantu memulihkan ekonomi dan melakar masa depan negara yang lebih cemerlang.

“Saya juga harap kesatuan sekerja dapat bersama dengan kerajaan dalam membantu meningkatkan kebajikan para pekerja,” katanya ketika berucap pada Majlis Penyampaian Pampasan Pekerja Perwaja Kemaman di Dewan Pejabat UMNO Bahagian Kemaman, di sini semalam.

Beliau berkata, pihak majikan juga perlu terus memberi kerjasama baik dengan memastikan suasana keharmonian di tempat kerja dicapai bersama golongan pekerja.

“Biasanya dari segi persepsi, kesatuan sekerja sentiasa dianggap menentang majikan… bila disebut ‘union’, anggapan orang biasanya kesatuan tak setuju dengan majikan dan union biasanya (dianggap) tak bersama kerajaan.

“Namun saya yakin dengan kepimpinan baharu (kesatuan), MTUC akan bekerjasama (dengan kerajaan) dalam membantu meningkatkan kebajikan para pekerja,” katanya.

Ismail Sabri turut menyeru golongan pekerja supaya terus meletakkan kepercayaan kepada kerajaan untuk terus membantu mereka menikmati kehidupan yang lebih baik.

Sementara itu perdana menteri menegaskan bahawa pelaksanaan gaji minima akan tetap diteruskan bermula 1 Mei ini walaupun mendapat pelbagai pandangan dan bantahan.

Katanya, perincian mengenai pelaksanaan gaji minima itu akan dibuat oleh Menteri Sumber Manusia Datuk Seri M. Saravanan tidak lama lagi. – Bernama

See author's posts


Bantu penggiat farmaseutikal teroka pasaran halal

KUALA LUMPUR: Kepimpinan global Malaysia dalam menetapkan standard farmaseutikal halal membantu kejayaan pengeluar farmaseutikal domestik untuk meneroka pasaran farmaseutikal halal antarabangsa yang dianggarkan bernilai AS$134 bilion menjelang 2024.

Pengarah Urusan kumpulan Duopharma Biotech Bhd, Leonard Ariff Abdul Shatar berkata, standard farmaseutikal halal MS2424:2012 yang menggariskan panduan umum mengenai pembuatan dan pengurusan farmaseutikal halal diterima di peringkat universal dengan cepat.

Sementara itu, evolusinya iaitu MS2424:2019 telah memperluaskan skop pensijilan halal secara signifikan bagi menangani peningkatan permintaan dalam biologi dan pencarian vaksin halal, katanya pada sesi webinar bertajuk ‘Memanfaatkan ekosistem farmaseutikal halal’ anjuran Halal Development Corporation (HDC) dengan kerjasama Duopharma and KPJ Healthcare Bhd di sini, semalam.

Menurut kenyataan bersama yang dikeluarkan oleh HDC dan Duopharma, program anjuran Kementerian Perdagangan Antarabangsa dan Industri itu diadakan bersempena siri webinar Persidangan Halal Dunia 2020 mengenai industri farmaseutikal halal.

Leonard Ariff berkata, ekosistem farmaseutikal halal di Malaysia telah diperkasakan oleh garis panduan umum Farmaseutikal Halal MS:2424 yang merangkumi rantaian bekalan keseluruhan mulai daripada pemprosesan sehingga runcit.

Menurutnya, kebersihan, sanitasi dan keselamatan adalah prasyarat utama proses pembuatan farmaseutikal halal, dengan Amalan Perkilangan yang Baik (GMP) adalah syarat wajib bagi menyediakan produk farmaseutikal halal.

“Syarat yang ketat bagi pensijilan ini diterjemahkan sebagai penambahan bagi mendorong jaminan kualiti yang memberikan penanda aras lebih tinggi bagi kualiti standard.

“Pensijilan halal bagi proses pembuatan kini diketahui sebagai nilai tambah yang paling signifikan dalam industri farmaseutikal,” katanya. – Bernama

See author's posts


Beri gambaran jelas hala tuju dasar kerajaan – Fadillah

KUCHING: Pembentangan Rancangan Malaysia Ke-12 (RMK-12) telah dirangka dengan cukup teliti dengan hala tuju cukup jelas ke arah mempersiap siagakan rakyat Malaysia menikmati taraf hidup lebih baik pada masa akan datang.

Demikian pandangan Menteri Kanan Kerja Raya, Datuk Seri Fadillah Yusof dalam satu kenyataan media semalam berhubung pembentangan RMK-12 oleh Perdana Menteri, Datuk Seri Ismail Sabri Yakob semasa Persidangan Dewan Rakyat di sini, Isnin lalu.

Katanya, beliau percaya perancangan dan inisiatif-inisiatif yang telah dibentangkan oleh Perdana Menteri terbabit dapat membantu memperkasakan rakyat dan negara dalam mendepani apa juga cabaran mendatang.

“Tahniah Perdana Menteri, Datuk Seri Ismail Sabri Yakob atas pembentangan rancangan lima tahun yang mantap dan inklusif, menyantuni seluruh Keluarga Malaysia tanpa mahu ada yang terpinggir daripada menikmati pembangunan menyeluruh yang disasarkan,” katanya.

Menurut Fadillah, kementeriannya juga komited meneruskan agenda kerajaan iaitu memfokuskan kepada projek berkepentingan rakyat pasca-pandemik bagi lima tahun akan datang terutama ke arah mempertingkatkan infrastruktur, merangsang pertumbuhan ekonomi, merapatkan jurang pembangunan antara wilayah dan seterusnya meningkatkan kesejahteraan hidup rakyat.

Katanya, kesinambungan projek jalan raya berpaksikan rakyat akan terus diberi perhatian demi keselesaan dan keselamatan Keluarga Malaysia dengan mengetepikan segala perbezaan dan meraikan kepelbagaian.

“Antara projek yang terlibat di Semenanjung Malaysia termasuk Projek Lebuhraya Pantai Barat melibatkan Selangor dan Perak yang dijangka siap sepenuhnya pada 2024, Projek Jalan Central Spine dari Bentong, Pahang ke Kuala Krai, Kelantan yang dijadualkan siap sepenuhnya pada 2025 dan Lebuhraya Kota Bharu ke Kuala Krai yang dijangka siap sepenuhnya pada 2025.

“Manakala bagi Sarawak pula, fokus utama semestinya menyiapkan Lebuhraya Pan Borneo selain meneruskan projek infra lain, antaranya Projek Sabah Sarawak Link Road (SSLR) Fasa 1,” ujarnya.

Tambah Fadillah yang juga Ahli Parlimen Petra Jaya, bagi Projek Pan Borneo Sarawak Fasa 1 kemajuan setakat ini telah mencapai 71 peratus siap dan jangkaan paling awal siap sepenuhnya pada akhir 2022 sementara Projek Pan Borneo Sabah pula daripada kesemua 35 pakej dalam Fasa 1 hanya 12 pakej yang sedang dalam pelaksanaan.

Setakat ini dedahnya, kemajuan keseluruhan 12 pakej tersebut adalah sekitar 56 peratus dan dijangka siap pada akhir 2023 manakala pakej-pakej selebihnya dalam Fasa 1 iaitu sebanyak 23 pakej lagi akan dilaksanakan apabila peruntukan disediakan.

Dalam pada itu kata Fadillah, sehingga 21 Ogos 2021, Kementerian Kerja Raya (KKR) telah membelanjakan sebanyak RM2,904 juta bersamaan 54.3 peratus peruntukan perbelanjaan pembangunan.

Malah katanya, beliau turut komited memastikan penyediaan infrastruktur asas akan diperluas dengan membina jambatan dan menaik taraf 1,400 kilometer (km) jalan berturap luar bandar serta menyiapkan pembinaan 1,150 km Lebuhraya Pan Borneo.

Menurut beliau lagi, Sarawak dan Sabah yang masih ketinggalan juga akan diberi perhatian dalam RMK-12 apabila Fokus Ketujuh daripada Sembilan Fokus RMK-12 adalah Melonjakkan Pembangunan Sabah, Sarawak dan Negeri-Negeri Kurang Membangun.

“Terima kasih YAB Perdana Menteri di atas komitmen yang diberikan bagi menyelesaikan isu-isu berhubung tuntutan Sabah dan Sarawak berdasarkan Perjanjian Malaysia 1963 (MA63) serta jaminan pembangunan negeri Sabah dan Sarawak akan terus diberi keutamaan dalam RMKe-12.

“Komitmen pucuk kepimpinan negara dalam RMK-12 untuk mengurangkan jurang pembangunan ekonomi antara negeri, wilayah serta antara bandar dan luar bandar selain melonjakkan pertumbuhan negeri kurang membangun, terutama Sabah dan Sarawak membuktikan komitmen Kerajaan ke arah Wawasan Kemakmuran Bersama (WKB) 2030 Keluarga Malaysia,” ujarnya.

Oleh SYAMIMI HUSNA

See author's posts


Muncul naib juara Piala Abang Johari 2018 ‘Belia Lundu’ memang hebat

FAIZAL BUJANG

SYABAS dan tahniah diucapkan kepada pendatang baharu yang semakin menyerlah kredibiliti mereka iaitu skuad ‘Belia Lundu’.

Meskipun penampilannya dipentas Piala Abang Johari 2018 tidak begitu diberi tumpuan kebanyakan pemerhati bola sepak tempatan.

Akan tetap kejutan dilakukan tatkala bergelar naib juara untuk piala berprestij (Piala Abang Johari 2018) memadai meletakkan jaguh dalam pembikinan itu sememangnya hebat.

“Kita merasa bangga walaupun sekadar muncul naib juara untuk saingan Piala Abang Johari 2018.

“Secara keseluruhan saya amat berpuas hati dengan pencapaian pasukan serta komitmen diberikan oleh pemain, barisan kejurulatihan serta para pegawai terlibat,” kata Awang Putrayusrie Awang Redzuan yang ketika itu selaku pengurus pasukan.

Menurut Awang Putrayusrie, apa yang membanggakan sekali prestasi hebat berjaya dipamerkan para pemain sepanjang saingan.

Katanya, sebagai mana diketahui himpunan pasukan terlibat sememangnya hebat namun pemain dapat mengatasi situasi luar jangkaan itu dengan sempurna.

“Saya percaya pembabitan skuad Belia Lundu dalam kejohanan tersebut telah banyak mematangkan para pemain.

“Di samping berjaya meningkatkan mutu permainan semasa mereka,” tambah Awang Putrayusrie lagi.

Sambil kejayaan bergelar naib juara untuk pasukan Belia Lundu nyata mengejutkan dalam keadaan pihaknya tidak begitu meletak sasaran tertinggi itu.

Skuad Belia Lundu gagal merangkul gelaran juara Piala Abang Johari 2018 apabila tewas (2-1) ditangan SSN Sarawak pada aksi final yang cukup hebat di Stadium Negeri, Petra Jaya pada 9 Disember 2018.

Walaupun ceria diawal saingan selepas mendahului lawan (SSN Sarawak) dengan gol awal dihasilkan Mohd. Hairol Mokhtar minit ke-33.

Sebelum, Mohd. Furhan Akmal Saptu muncul wira SSN Sarawak yang berjaya menjaringkan gol kemenangan minit ke-85.

Sebelum itu, Abdul Rahim Abdul Razak yang juga bekas pemain Sarawak berjaya menjaringkan gol penyama minit ke-42.

See author's posts


Pembinaan dalam perbincangan

BINTULU: Pengerusi Rakyat Bersatu Sarawak (SUPP) Cawangan Tanjung Batu Johnny Pang berharap sebuah Trek BMX dapat dibina di Bintulu dalam masa terdekat.

Menurutnya, beliau berharap Lembaga Kemajuan Bintulu (BDA) dapat meluluskan proposal seterusnya dalam membangunkan sukan terbabit yang semakin diminati oleh golongan muda masa kini.

“Sekiranya pihak BDA dapat meluluskan proposal untuk membangun Bintulu BMX Track, akan membolehkan Bintulu menjadi penganjur sukan ini.

“Malah ini juga akan menarik pemain bertaraf antarabangsa disamping menyediakan pendedahan kepada peminat tempatan,” ujarnya.

“Projek BMX Racing Track dikemukakan oleh DNA SPORTS semasa Division Tourism Task Group Bintulu Meeting pada 21 Januari 2020 berikutan peningkatan aktiviti berbasikal pada tahun kebelakangan ini,

“Malah terdapat permintaan tinggi untuk BMX Racing Track yang diperlukan di Bintulu,” katanya.

Dalam pada itu Johnny akan mengemukakan kemajuan proposal, dan berharap agar BDA dapat menyetujuinya secepat mungkin agar rancangan pembinaan dapat dilaksanakan lebih awal.

Sementara itu, lokasi yang dicadangkan Bintulu BMX Track adalah di Taman Millennium Bintulu, ukuran tanah diperlukan sekitar tiga hingga empat ekar.

Oleh ELLIE EDWARD

See author's posts


Tumpu pelaksanaan harga kawalan

KUCHING: Kementerian Perdagangan Dalam Negeri dan Hal Ehwal Pengguna (KPDNHEP) telah mengadakan walkabout di premis tumpuan pengguna sempena Pelaksanaan Skim Harga Maksimum Musim Perayaan Deepavali (SHMMP DV) Tahun 2020 di sini, semalam.

Pengarah Kementerian Perdagangan Dalam Negeri dan Hal Ehwal Pengguna (KPDNHEP), Dato Stanley Tan berkata, lawatan bertujuan untuk membuat tinjauan ke atas premis peniaga sempena pelaksanaan SHMMP DV 2020 yang telah berkuatkuasa bermula pada 9 sehingga 17 November lepas.

“Tempoh kuatkuasa skim ini adalah selama sembilan hari iaitu lima hari sebelum hari perayaan, satu hari pada hari perayaan dan tiga hari selepas perayaan.

“Selain itu, lawatan juga bertujuan bagi mengingatkan peniaga dan pengguna bahawa kerajaan amat prihatin dan serius dalam menangani isu kos sara hidup dan kenaikan harga barang,” katanya dalam kenyataan media, semalam.

Stanley berkata, hasil daripada lawatan yang dijalankan mendapati kesemua barang harga terkawal ditawarkan tidak melebihi harga kawalan.

“Hasil lawatan di Pasar Raya Mydin, Petra Jaya didapati kesemua barang harga terkawal ditawarkan tidak melebihi harga kawalan malah kami mendapati ada beberapa barang kawalan dijual di bawah daripada paras harga kawalan.

“Ini bersesuaian dengan skim kawalan harga yang mana peniaga digalakkan menjual barangan terkawal pada harga yang lebih rendah daripada harga kawalan maksimum sekiranya barangan tersebut diperolehi lebih rendah atau peniaga mengurangkan margin keuntungan mereka,” ujarnya lagi.

Dalam pada itu, Stanley turut mengingatkan para peniaga supaya tidak menjual barangan terkawal melebihi harga maksimum yang telah ditetapkan oleh kerajaan dan menegaskan peniaga yang didapati ingkar dengan peraturan tersebut akan diambil tindakan di bawah Akta Kawalan Harga dan Antipencatutan 2011.

“Mana-mana peniaga yang melakukan kesalahan menjual barangan terkawal melebihi harga maksimum bagi individu boleh didenda oleh mahkamah sehingga RM100,000 atau dipenjarakan tidak melebihi tiga tahun atau kedua-duanya atau dikompaun sehingga RM50,000, bagi pemilik syarikat mereka boleh didenda sehingga RM500,000 atau dikompaun sehingga RM250,000.

“Manakala kesalahan gagal meletakkan tanda harga berwarna merah jambu bagi barangan harga terkawal bagi Individu mereka boleh didenda oleh mahkamah sehingga RM10,000 atau dikompaun sehingga RM5,000 dan pemilik Syarikat  mereka boleh didenda sehingga RM20,000 atau dikompaun sehingga RM10,000,” ujarnya.

Sehubungan itu, pemantauan dan pemeriksaan dilakukan setiap hari oleh seramai 178 pegawai penguatkuasa dan 102 pegawai pemantau harga di seluruh cawangan KPDNHEP Negeri Sarawak.

“Kementerian juga mendapati tiada situasi pembelian panik berlaku dan hasil pemeriksaan mendapati bekalan barang keperluan seperti makanan dan keperluan asas adalah mencukupi dan mudah diperolehi di seluruh Sarawak.

“Untuk rekod statistik, bagi 1 Januari sehingga 11 November 2020, KPDNHEP Negeri Sarawak telah melaksanakan pemeriksaan premis sebanyak 56,404 premis perniagaan meliputi bandar dan luar bandar, menghasilkan keseluruhan kes sebanyak 901 kes dengan nilai rampasan sebanyak RM 2,813,242.71 dan jumlah kompaun sebanyak RM 237,000.00,” jelasnya.

Oleh Jeakqleyn Yacho

See author's posts


OSEIC mula operasi September 2020

KUCHING: One-Stop Early Intervention Centre (OSEIC) pertama dijangka akan beroperasi pada September 2020.

Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak Dato Sri Fatimah Abdullah berkata, pengambilan pertama dijangka adalah seramai 70 orang kanak-kanak berkeperluan khas.

Menurutnya, Petroliam Nasional Berhad (PETRONAS) melalui Program Tanggungjawab Sosial Korporat (CSR), telah memperuntukkan RM4 juta kepada Kerajaan Sarawak untuk mendirikan One-Stop Early Intervention Centre (OSEIC) di Metro City Matang.

“Pusat ini akan memberikan perkhidmatan diagnosis, intervensi dan sokongan di bawah satu bumbung, untuk kanak-kanak istimewa berumur 7 tahun ke bawah,” katanya pada sidang media Perpindahan Tempat Kerja Pengarah LPPKN dan Mesyuarat Jawatankuasa Penasihat One-Stop Early Intervention Centre (OSEIC) di Pejabat Kementerian KWKPKK, di sini, kelmarin.

Fatimah memberitahu, OSEIC akan memberi tumpuan kepada tiga jenis kecacatan iaitu autisme, sindrom down dan masalah pembelajaran sebagai permulaan.

Katanya lagi, dalam memastikan dasar pendidikan inklusif dilaksanakan, maka pusat ini berperanan dalam membuat pengesanan awal, melaksanakan langkah intervensi kepada kanak-kanak serta memberi sokongan kepada ibubapa atau penjaga.

“Kanak-kanak yang less severe seterusnya boleh ditempatkan bagi mengikuti pendidikan sekolah rendah dalam aliran Perdana, Integrasi atau Pendidikan Khas, manakala yang masih memerlukan bantuan, intervensi dan sokongan boleh terus mendapatkan perkhidmatan yang disediakan di OSEIC,” kata beliau.

Jelas Fatimah, objektif OSEIC adalah mengenal pasti kecacatan pada kanak-kanak pada peringkat awal, menyediakan program intervensi awal, mengajar dan membimbing anak-anak ini untuk berdikari dan menyediakan kanak-kanak untuk melangkah ke alam persekolahan

Beliau berkata, pusat ini akan terdiri daripada pejabat pengurusan, ruang pembelajaran, ruang pemulihan, bilik intervensi, klinik dan gimnasium.

Sementara itu, katanya, OSEIC akan dikendalikan oleh Persatuan Ibubapa Kanak-kanak Berkeperluan Khas (PIBAKAT), berdasarkan kedudukan kewangan, kepakaran dan pengalaman dalam menangani anak-anak istimewa.

“Pusat ini dipantau oleh Jawatankuasa Penasihat One-Stop Early Intervention Centre (OSEIC) yang diketuai oleh Kementerian,” jelasnya.

Ujarnya, dengan perkhidmatan tersebut yang ada di Sarawak, maka ibu bapa tidak perlu pergi ke Kuala Lumpur atau tempat-tempat lain di luar Sarawak bagi mendapatkan perkhidmatan intervensi dan sokongan kepada anak-anak ini.

Beliau berharap supaya lebih ramai ibubapa yang akan tampil untuk mendapatkan konsultasi, diagnosis, intervensi dan sokongan bagi anak-anak mereka yang berkeperluan khas.

Hadir sama Menteri Muda Wanita, Keluarga dan Pembangunan Kanak-Kanak, Rosey Yunus; Setiausaha Tetap Kementerian Kebajikan, Kesejahteraan Komuniti, Wanita, Keluarga dan Pembangunan Kanak-Kanak, Dr. Saadiah Binti Abdul Samat; Pengerusi PIBAKAT, Zaidi Ahmad dan Setiausaha PIBAKAT, Ng Kui Chou.

Oleh Cheryl Law

See author's posts


Fatimah lawat rumah perlindungan DWS

KUCHING: Menteri Kebajikan, Kesejahteraan Komuniti, Wanita, Keluarga dan Pembangunan Kanak-kanak, Dato’ Sri Fatimah Abdullah mengadakan lawatan ke rumah perlindungan Divine Will Society (DWS) yang terletak di Kota Sentosa, Batu 7.

DWS adalah sebuah organisasi bukan keuntungan yang menjadi tumpuan masyarakat dan secara rasmi ditubuhkan pada bulan Jun 2015.

Selama bertahun-tahun, ia terlibat secara aktif dalam projek penjagaan kesihatan dan pembangunan desa.

Untuk penjagaan kesihatan luar bandar, DWS menganjurkan khemah jangkauan perubatan untuk memberi rawatan perubatan dan pergigian percuma kepada masyarakat luar bandar di kawasan pedalaman Sarawak.

Sunshine Home, tempat perlindungan sementara yang dicadangkan adalah projek komuniti yang dimulakan oleh DWS dan disokong oleh Lions Club of Kuching Oriental.

DWS semakin menyedari bahawa terdapat keperluan untuk tempat tinggal atau tempat tinggal sementara bagi keluarga yang kehilangan rumah kerana keganasan rumah tangga, kebakaran, banjir atau masalah bangunan yang tidak selamat.

Oleh itu, DWS bekerjasama dengan Lions Club Oriental Chapter menawarkan unit tiga lot kedai di Batu 7, Pusat Komersial Kota Sentosa kepada Kementerian (KWKPK) untuk menempatkan keluarga yang memerlukan.

Unit ini boleh memuatkan lebih kurang sembilan keluarga bergantung pada ukuran setiap keluarga.

See author's posts


PUISI

Aroma kopi pertamaku tidak begitu harum sehingga

Menjadikan hidung ku pipih menghidunya

Rasanya pula teramat pahit sehingga

Membuatkan usus kecilku perih

Sampai bertahun-tahun aku memutuskan

untuk tidak meminum kopi lagi

Sehingga masa pun berlalu pergi

Kini

Tiba masanya untuk aku kembali

Kembali

Minum kopi yang lebih harum dan manis

Usus kecilku juga kembali percaya

Bahawa

Tidak semua kopi itu PAHIT

Namun ternyata

Nafas dan dadaku

Tersekat dan senak

Senak dalam angan-angan

hakikat sebenarnya

Pahit itu

BUKAN CUMA KOPI.

Askhairunisa Alwi

Kala hujan mendendangkan lagu di langit

Kala sejuk terasa menyebar menyelubungi

Hadir mimpi indah diiringi perit

Lantas mata terbuka meratapi

Apakah mimpi akan jadi realiti?

Katanya mimpi hanya mainan minda

Lantas mengapa hari redupnya terasa

Ku ingati mimpi, ku bayangi diri

Mendoakan mimpi hanyalah mimpi

Siti Hajar Ramli

Ar- Rahman lihat kamu kehausan,

Lalu dikurniakan telaga Zam Zam,

Basahi tekakmu dengan Bismillah,

Air kencing syaitan jua pilihanmu.

Ar- Rahim lihat kamu kelaparan,

Lalu dikurniakan Az-Zaitun, At–Tinn,

Alasi perutmu dengan Bismillah,

Hidangan haram jua pilihanmu.

Al -Basir lihat kamu kegelapan,

Lalu diciptakan mentari sinari siang,

Rembulan hiasi malam,

Tak tentu masa, maksiat jua permainanmu.

As- Samad lihat kamu kesesatan,

Lalu dihadiahkan Al Quran sebagai jalan,

Sunnah sebagai kenderaan,

Sesat di simpang bersiur jua pilihanmu,

Lalu Al -Aziz mendabik dambaannya,

Tsunami menggulung lautan,

Taufan menggegar awanan,

Gempa meranap daratan,

Gunung dan bukit jadi runtuhan,

Penyakit aneh jadi ancaman,

Menghukum lalainya insan

Pada wayang dunia penuh adegan

Bersinopsiskan penipuan

Al – A’lim bertanya pada usiamu setakat separuh abad cuma,

Apa kamu kerjakan?

Apakah kamu paksikan?

Terungkapkah kalammu pada kalimah?

Tertudingkah telunjukmu?

Tuhanmu itu Al–Malik di Yaumul Hisab

Layakkah kamu menerima gunung Rahmatnya….

Dengan segala apa yang diperlakukan,

Pada setiap inci tubuhmu, bersintuk di sumur dosa.

Hingga busa-busa sesal,lesap daripada kamus taubatmu

Hanya berpaksi pada kiblat kesesatan.

Lt Kol (Dr) Mohd Fadzly bin Hj. Miswan,

5 Jan 2023, Kem Penrissen.

See author's posts


Pemilik Nasi Bujang sumbang bantuan untuk barisan hadapan

ADENG IDRUS

LAWAS: Keperihatinan berbagai pihak terhadap petugas barisan hadapan sepanjang arahan PKP di Daerah Lawas adalah amat membanggakan. Selain sumbangan kepada petugas beruniform, sumbangan turut diberi kepada pasukan barisan hadapan Pusat Khidmat Parti PBB Cawangan Bukit Sari.

Pemilik perniagaan Nasi Bujang Lawas Kr Awangku Bahar Pengiran Jini telah tampil menyumbang makanan dan minuman untuk petugas barisan hadapan Parti PBB Bukit Sari.

Menurutnya, beliau amat tersentuh dengan rakan dalam pasukan ini yang sepanjang PKP telah meredah hujan dan panas tanpa menghiraukan keselamatan diri semata-mata untuk menyampaikan bantuan makanan kepada penduduk di daerah Lawas sejak PKP pertama hingga sekarang.

Pasukan Pusat Khidmat Parti PBB Cawangan Bukit Sari ini diketuai oleh Setiausaha Parti PBB Cawangan Bukit Sari Awang@Ibrahim bin Ahmat.

Mereka ini menerima arahan secara langsung daripada Timbalan Ketua Menteri merangkap ADUN Bukit Sari Datuk Amar Haji Awang Tengah Ali Hassan dan Ahli MKT Parti PBB Sarawak Kr Awangku Jinal Abidin Pengiran Haji Jawa.

Laporan pergerakan harian dan jumlah sumbangan disalurkan terus kepada Awang Tengah untuk makluman.

Ini kerana Awang Tengah mahu memastikan semua penduduk di Lawas mempunyai bekalan makanan sepanjang arahan PKP dikuatkuasakan.

Beliau juga mahu memastikan segala bantuan sampai kepada semua keluarga tanpa mengira fahaman politik atau latar belakang.

Ini bukan masa untuk berpolitik tetapi masa untuk memastikan rakyat di akar umbi dapat menyediakan makanan kepada keluarga setiap hari.

See author's posts


Syarikat korporat, NGO terus hulur sumbangan

KUALA LUMPUR:
Perintah Kawalan Pergerakan (PKP) yang memasuki fasa kedua susulan penularan
wabak pandemik Covid-19, menyaksikan pelbagai pihak sama ada badan korporat,
pertubuhan bukan kerajaan (NGO) mahupun   orang perseorangan terus   tampil menghulurkan sumbangan.

Selain golongan
terjejas, bantuan turut dihulurkan   kepada barisan hadapan yang bertungkus lumus
‘bermandi peluh’ mencurah masa dan tenaga bagi memutuskan rantaian penularan
Covid-19, yang boleh membawa maut.

Bank Simpanan
Nasional (BSN) menerusi tanggungjawab sosialnya menyerahkan sumbangan
RM120,000, antaranya bagi membantu membiayai kos alat-alat kelengkapan
perubatan, ubat-ubatan dan bahan pakai buang.

Ketua Eksekutif BSN
Datuk Yunos Abd Ghani dalam kenyataan   berkata, pihaknya berharap bantuan itu   sedikit sebanyak membantu wira-wira negara
yang bertugas demi keselamatan negara.

Selain itu, sejuta
unit penutup mulut dan hidung
serta 100,000 unit penutup mulut dan hidung N95 disumbangkan syarikat
Country Garden antaranya kepada Hospital Kuala Lumpur dan kerajaan negeri Johor
yang diterima Menteri Besarnya Datuk Hasni Mohammad.

Menurut Naib Presiden
Country Garden Rantau Malaysia-Singapura Syarul Izam menerusi satu kenyataan,
bekalan penutup mulut dan hidung juga akan diedarkan kepada institusi   dan organisasi lain yang memerlukan secara
berperingkat.

Syarikat berkaitan
kerajaan negeri, Terengganu Incorporated (Terengganu Inc) pula menyumbang RM1
juta kepada Tabung Bantuan COVID-19 Terengganu.

“Selain derma
kepada Tabung Covid-19 negeri, Terengganu Inc juga turut mengagihkan bekalan
makanan bernilai RM12,000 kepada 140 keluarga yang terjejas di seluruh
Terengganu melalui Majlis Belia Negeri Terengganu sepanjang tempoh PKP
ini,” kata Ketua Pegawai Eksekutifnya, Dr Wan Ahmad Rudirman Wan Razak.

Sementara itu,
Persatuan Perubatan Malaysia (MMA) dan Yayasan Persatuan Perubatan Malaysia
(MMAF) dengan kerjasama platform beli-belah dalam talian Shopee, melancarkan
dana amal kebangsaan ‘Shopee MMA Covid-19 Fund’ semalam untuk kakitangan penjagaan
kesihatan yang sedang bertungkus lumus menangani pandemik Covid-19.

MMA dalam satu
kenyataan berkata, dana itu boleh diakses di   laman kedai digital MMA dan MMAF di Shopee,
menerusi www.shopee.com.my/m/shopeemmacovid19fund.

Derma RM5 dan ke atas
boleh dibuat menerusi aplikasi berkenaan. Untuk setiap RM1 yang didermakan,
Shopee juga akan melakukan padanan dengan menderma RM1 lagi ke tabung
berkenaan, manakala sumbangan RM100 ke atas akan menerima resit pengecualian
cukai.

Tidak ketinggalan,
sebagai usaha membantu golongan peniaga dan usahawan kecil, Pertubuhan Ikatan
Usahawan Kecil dan Sederhana Malaysia (IKHLAS) turut melancarkan kempen Tabung
IKHLAS Covid-19 dengan sasaran
memanfaatkan 30,000
keluarga.

Universiti Teknikal
Malaysia Melaka (UTeM) turut menyumbangkan 1,150 unit pelindung muka
‘UTeMShield’, dua unit kotak intubasi dan 2,000 pasang sarung tangan kepada
Jabatan Kesihatan Negeri Melaka, kata   Naib Canselor UTeM   Profesor Datuk Dr Raha Abdul Rahim. – BERNAMA

See author's posts


Peka dengan keadaan semasa

MARUDI : Seramai 600 penduduk dari 100 buah bilik empat buah blok di kampung Long Bemang terjejas akibat banjir yang melanda semalam.

Ketua Jabatan Bomba dan Penyelamat Malaysia Zon 6, Miri, Law Poh Kiong dalam kenyataannya berkata, empat blok di kampung tersebut dilanda banjir ialah Haleluyah dengan paras air 2.6 kaki, blok Hosana ( 2.3 kaki ), Blok Maranata (2.1 kaki) dan blok Calvary ( 1.5 kaki).

Sehubungan itu, menurut laporan Persatuan Bomba Sukarela Long Bemang, air mula naik pada Rabu lepas sehingga semalam.

Semua penduduk kampung yang berada di rumah masing-masing sentiasa peka dengan keadaan semasa lebih-lebih lagi ketika Perintah Kawalan Pergerakan Pemulihan (PKPP).

Dalam pada itu, Bomba Sukarela sentiasa melakukan pemantauan keadaan banjir di kampung tersebut dari semasa ke semasa.

See author's posts


DUA MAUT dalam insiden tembakan

NEW YORK: Dua mati dan kira-kira 14 lain cedera selepas satu kejadian tembakan di sebuah pesta di belakang rumah pada awal pagi semalam di Rochester, bahagian utara New York, Amerika Syarikat (AS), lapor agensi berita Xinhua memetik media tempatan.

Seorang lelaki dan wanita berusia antara 18 dan 22 tahun meninggal dunia dalam kejadian itu, kata ketua polis sementara, Mark Simmons, sambil menambah bahawa mereka cedera telah dibawa ke dua hospital yang berlainan tanpa ada kecederaan yang mengancam nyawa dilaporkan.

“Tampaknya ada semacam pesta di halaman belakang rumah yang tidak disedari oleh pihak polis, sehinggalah menerima panggilan 911 supaya datang disebabkan tembakan yang dilepaskan,” kata Simmons.

“Ini benar-benar tragedi yang menyayatkan,” kata pemangku ketua polis itu.

Setakat ini, tiada tangkapan dibuat. – Bernama

See author's posts


Untung rugi bepanggai ba nasit

NYADI producer album nya pengawa ti chukup enchabar. Kelimpah ari netap, nyaga kualiti

enggau standard penanyi, muzik, lirik, kulit album enggau klip video, producer mega betapi enggau bajet / modal ti besai.

Enti ati agi kakang tauka pengerindu alang-alang, tau anang guai dulu nyadi producer album. Kebuah pia laban producer mesti sanggup bekikis bulu betis nyendiaka duit enggau nanggung semua utai ke besangkut-paut enggau penembu album nya.

PRODUCER ALBUM SEMINA KABAN

Randhi Enrique madahka penatai diri ari Bintulu tang diatu diau di Kuala Lumpur laban nitihka periuk asi diri. Lama udah rinduka pengawa belagu, Randhi mega nyimpan juluk ati nyadi producer album baka orang bukai. Taja ngasaika diri agi mayuh pengurang, Randhi madahka semua penanggul nya ulih teputar laban iya mayuh bekelala enggau komposer muzik, lirik

nyengkaum bala penanyi.

Ditanya nama kebuah iya mutus ati ngeluarka bajet ti besai ba album tu, Randhi madah nya

bepun ari pengerindu.

” Ngeluarka album baka nikam tikit kuda; bedau temu untung enggau rugi. Pemujur penanyi enggau album bepanggai ba nasit. Producer mega enda nemu nasit diri. Enti nadai pengerindu ti dalam sigi tusah nyadi producer laban enti salah gaya tau ngasuh rugi sereta

pulai ke penesal diri empu. Ba aku, aku sigi udah besediaka napi semua utai nya,” ku Randhi nyaut tanya keterubah ba randau kami sebuat.

Ba pekara milih penanyi Randhi chukup pechaya ba orang ti dipilih iya.

“Aku arapka Alexander enggau Intan ulih mintin kualiti enggau standard seduai iya. Ukai semina ba pengawa belagu tang kaul seduai iya enggau orang bukai ba industri. Aku pechaya seduai iya nemu mai diri. Ulah enggau perangai nentuka penyauh pejalai diri ba industri. Enti ulih, anang ngasuh “personal matters” nyadika penanggul ba maya seduai ti deka nyapai juluk diri,” ku Randhi sekali agi bekunsika penemu diri.

NGELANCHARKA ALBUM SEMINA KABAN

Pengawa ngelancharka album Semina Kaban udah mujur diatur kena 18 May 2018 ba Riverview Station BBQ & Grill. Pengawa nya dipenyadi Mr Cyrill, Sapit Chairman PERISAI.

Entara orang ke bisi datai maya nya suba nya Mr Gibbson Rentap enggau bala management KMP, Felix Watson, Aji Charlie enggau sekeda ke bukai. Malam nya mensia mayuh diperindang Alexander Peter seduai Intan Bayang enggau lagu baru ari album Semina Kaban. DJ Ivy Ubang ari Catsfm enggau Mathew Abu maga bisi datai.

Raban artis bukai ke sama bisi datai malam nya nyengkaum Dorsica Robert, Teelong Tee, Shila J, Charlene Johnny, Symond Kimbara enggau ke bukai ti enda ulih sebut ditu magang. Raban komposer baka Jesley Jabu Bajang, Allen Nyuntai, pelakun Bruce Walker, pengempu Manang Sports Brand Lascelles Manjah enggau raban media bisi mega datai nyukung pengawa nya.

LAGU ENGGAU KOMPOSER

Lapan iti lagu ba album Semina Kaban nya Semina Kaban, Taju Pengerindu, Aya Udu Bejegau, Nangi, Berasai Jauh, Ukai Ungkup Nuan, Semampai Udu Ngenang enggau Calon Menantu (versyen Melayu). Entara komposer ba album Semina Kaban tu nya Jesley Jabu, Mattheus Mambang Bajang, Wanddie Ibrahim enggau Lesrey Luyoh lalu semua muzik

digaga Cami Tan ari Ranyai Studio. Diatu album nya udah berengkah dijual ba kedai lalu tau mega diudar terus ari KMP, Alexander Peter Chelum enggau Intan Florence Bayang.

TERIMA KASIH

Ba ujung randau kami sebuat, Alexander Peter Chelum ke diatu gawa nyadi pengelicha Unimas enggau pengajar sekula anak mit Intan Florence Bayang arapka album Semina Kaban diterima peminat lagu Iban di serata Malaysia.

“Meri besai terima kasih ngagai producer Randhi Enrique, semua dj radio, komposer lagu enggau muzik, kami sebilik enggau semua bala pangan ti enda ulih sebut ditu magang. Meri terima kasih mega ngagai Intan Florence Bayang laban udah chukup “spotting” nyadi tawing duet aku. Terima kasih mega ngagai raban media enggau bala pangan artis enggau

facebook ke enda nemu leju nyukung kami duai ari ngelamatu ti udah. Beli VCD ke original aja, au,” ku Alexander Peter ngujungka randau kami sebuat.

DIKARANG MR TUBAI PENGERINDU

See author's posts


Terus pelihara kebersihan sungai

MIRI: Pembuangan sisa domestik, perindustrian, aktiviti hiliran dan lain-lain ke dalam sungai merupakan punca kepada penceraman sungai.

Justeru, Menteri Pengangkutan Sarawak, Dato Sri Lee Kim Shin menyaran seluruh warga Miri khasnya dan Sarawak amnya untuk sentiasa menjaga kebersihan sungai serta membudayakan pemuliharaan dan pemilikannya.

“Harapan saya adalah supaya komuniti setempat terus memberi kerjasama yang erat kepada pihak berkuasa tempatan dan agensi berkaitan dalam memelihara dan memastikan kebersihan sungai.

“Komuniti juga disaran untuk melaporkan segera kepada pihak berkuasa yang berkenaan sekiranya berlaku pencemaran sungai supaya tindakan pembendungan dan langkah-langkah pemuliharaan boleh diaksanakan dengan segera,” katanya.

Beliau berkata demikian pada Program Kesedaran Awam Keselamatan dan Kebersihan Sungai di Kampung Masjid, Kuala Baram di sini, kelmarin.

Kim Shin menambah, kesedaran awam ke atas kebersihan sungai dalam kalangan masyarakat umum amat mustahak kerana sungai merupakan antara aset yang paling penting sebagai sumber kehidupan.

“Sungai yang bersih dan selamat dapat membekalkan sumber air dan makanan，digunakan sebagai medium pengangkutan dan perhubungan，dapat mewujudkan peluang pekerjaan dan menambahkan pendapatan.

“Selain itu, boleh membekalkan tenaga elektrik melalui pembinaan empangan hidro-elektrik，membantu dalam memperkembangkan industri pelancongan dan banyak lagi,” katanya.

Mengenai program anjuran Lembaga Sungai-Sungai Sarawak (LSSS) Miri, katanya, ia merupakan inisiatif dan komitmen berterusan Kerajaan Sarawak dengan objektif utama untuk menanam dan meningkatkan kesedaran awam berkenaan pentingnya keselamatan pengangkutan sungai, pemelihara kebersihan sungai dan kebersihan sungai.

Pelbagai aktiviti diadakan pada program tersebut seperti ceramah mengenai kepentingan dan kebersihan sungai, ceramah kesihatan, gotong-royong mengutip sampah dan pertandingan mewarna.

Hadir sama, Pengerusi LSSS , Murni  Suhaili.

Oleh LIONG CHAI LING

See author's posts


7 masjid, 14 surau dapat geran peruntukan khas RM42,000

SEBUYAU: Sejumlah RM42,000 geran peruntukan khas Ahli Parlimen Batang Lupar telah diagihkan kepada tujuh masjid dan 14 surau dalam kawasan Dewan Undangan Negeri (DUN) Sebuyau.

Geran berjumlah RM3,000 untuk setiap masjid dan RM1,500 untuk setiap surau disempurnakan oleh Ahli Parlimen Batang Lupar, Mohamad Shafizan Kepli  di Bilik Mesyuarat Pejabat Daerah Sebuyau, sebentar tadi.

Menurut Mohamad Shafizan, geran tersebut telah dimasukkan ke akaun setiap masjid dan surau bagi memudahkan pengurusan pihak jawatankuasa masing-masing.

“Semoga geran yang disalurkan dapat membantu mengimarahkan lagi aktiviti keagamaan dalam organisasi di kampung masing-masing,” ujarnya.

Turut hadir, Pegawai Daerah Sebuyau Ayuradiman Bujang, Pemanca Asli Yahya Penghulu Abu Seman dan para penerima geran.

See author's posts


Pelajar perlu patuhi SOP

SIMANGGANG: Sekolah Jenis Kebangsaan (SJK) Chung Hua Simanggang telah melakukan persiapan awal bagi menghadapi sesi pembukaan penuh sekolah terutama sekali untuk murid Tahun 5 dan 6 pada Rabu lepas.

Antara persiapan awal berkenaan adalah menaik taraf kemudahan fizikal yang terdapat di sekolah tersebut, mengecat semula blok B, blok D, blok pentadbiran dan juga mengecat pagar sekolah.

Selain itu kerja pemasangan jubin lantai di laluan kaki lima blok B dan menaik taraf bilik air juga turut dilaksana sambil menyediakan lebih banyak kemudahan membasuh tangan di hadapan setiap bilik darjah bagi tujuan kegunaan murid.

“Persediaan ini telah dilaksanakan oleh pihak Lembaga Pengurusan Sekolah (LPS) SJK Chung Hua Simanggang sepanjang tempoh penutupan sekolah pada Perintah Kawalan Pergerakan (PKP) sebelum ini.

“Tujuan utamanya adalah bagi mengekalkan keceriaan murid ketika kembali bersekolah di samping membantu mereka menyesuaikan diri dalam norma baharu pada pasca Covid-19,” kata Pengerusi LPS, Temenggung Kueh Aik Seng.

Selain itu pihak LPS SJK Chung Hua Simanggang kata beliau juga amat menitik beratkan pematuhan murid terhadap Prosedur Operasi Standard (SOP) pada pasca pandemik dengan menyediakan satu video ringkas berhubung perkara itu.

Video yang mengandungi maklumat pematuhan SOP di sekolah berkenaan katanya dikirim menerusi kumpulan aplikasi WhatsApp atau dimuat naik di laman web Facebook mereka untuk dibaca oleh ibu bapa murid.

“LPS SJK Chung Hua Simanggang mahu murid kekal mematuhi SOP seperti penjarakan sosial, mencuci tangan secara kerap dan penjagaan kebersihan diri secara berterusan.

“Malah pihak kantin sekolah juga akan menyediakan pesanan awal (pre order) dengan murid hanya dibenarkan menikmati sarapan masing-masing di bilik darjah ketika berlangsung waktu rehat,” kata Kueh.

Justeru, pihak LPS SJK Chung Hua Simanggang kata beliau berharap inisiatif-inisiatif yang dilaksana oleh pihaknya sebelum ini dapat mengekalkan keceriaan para murid di sekolah di samping menyumbang kepada proses pembelajaran yang efektif dari masa ke semasa.

Kueh turut merakam penghargaan kepada Kerajaan Sarawak kerana menyalur peruntukan sebanyak RM200,000 menerusi Menteri Muda Kesejahteraan Komuniti, Datuk Francis Harden Hollis bagi tujuan naik taraf kemudahan di sekolah mereka kami sebelum ini.

Terdahulu Kueh bersama pihak LPSnya telah pun menyambut ketibaan Pegawai Pendidikan Daerah Sri Aman, Dr Abang Adam Abang Deli dan rombongan yang hadir di SJK Chung Hua Simanggang bagi meninjau sesi pembukaan penuh sekolah di situ.

Menerusi sesi lawatan itu, Abang Adam telah diundang untuk menyaksikan upacara penyerahan sebanyak 6,500 keping pelitup muka daripada Kueh kepada Guru Besar SJK Chung Hua Simanggang, Chin Kui Nam di hadapan sekolah berkenaan.

5,000 daripada 6,500 keping pelitup muka berkenaan telah disumbang oleh Tabung Dana Pendidikan dan Kebajikan Ngu Siong Wu dengan baki 1,500 keping lagi disumbang oleh Naib Pengerusi LPS, Datuk Law Hee Huat.

Oleh Valentine Ngumbang

See author's posts


Covid-19: AFC tunda kejohanan B-16, B-19

Konfederasi Bola Sepak Asia (AFC) memutuskan untuk menunda Kejohanan AFC Bawah 16 Tahun (B-16) dan AFC Bawah 19 Tahun (B-19) 2020, yang dijadualkan berlangsung di Bahrain dan Uzbekistan padaOktober, ke awal 2021 berikutan penularan pandemik Covid-19.

AFC dalam satu kenyataan semalam berkata, pandemik itu telah menjejaskan persediaan mereka untuk menganjurkan kejohanan itu, selain mempertimbangkan keperluan untuk mengutamakan kebajikan pemain-pemain muda, serta risiko perjalanan dan kesihatan mereka.

“Ini adalah masa sukar bagi semua yang terlibat dengan bola sepak – dan sukan secara umumnya. Kami mengambil langkah untuk memastikan yang terbaik untuk AFC dan ahli gabungannya.

“Saya yakin dengan keharmonian dan perpaduan yang menjadikan AFC dikagumi dalam arena bola sepak, kita boleh atasi cabaran terbaru ini,” kata Presiden AFC, Shaikh Salman Ebrahim Al Khalifa, dalam kenyataan tersebut.

Badan pengelola bola sepak Asia itu juga telah memutuskan untuk membatalkan Piala AFC 2020 dan Piala Solidariti AFC, manakala Kejohanan Kelab Futsal AFC 2020 juga dibatalkan, dengan Emiriah Arab Bersatu (UAE) menjadi tuan rumah tahun depan.

Bagaimanapun Kejohanan Futsal AFC 2020 yang dijadualkan berlangsung di Turkmenistan pada November, kini akan diadakan di Kuwait dengan tarikh baharu iaitu 2-13 Dis untuk memberi masa kepada ahli gabungan membuat persiapan pertandingan berkenaan.

Sementara itu, AFC mengucapkan terima kasih kepada Persatuan Bola Sepak Qatar atas kesediaan mereka menjadi tuan rumah Liga Juara-Juara AFC, Zon Barat.

Jawatankuasa Eksekutif AFC juga bersetuju bahawa perlawanan akhir Liga Juara-Juara AFC akan berlangsung di Zon Barat pada 19 Dis, dengan perlawanan tunggal dan bukan dalam format timbal balik.

“Kerja-kerja yang banyak telah dilaksanakan untuk memastikan kejohanan-kejohanan ini dapat dimulakan pada 14 September dan AFC amat profesional dalam memastikan bahawa kejohanan itu dapat diadakan dengan selamat,” tambah Shaikh Salman.

Sementara itu, perlawanan Zon Timur Liga Juara-Juara AFC yang dijadualkan berlangsung dari 17 Oktober hingga 1 Novovember, kini akan diadakan antara 15 Novomber dan 13 Disember.

Malaysia terpilih sebagai tuan rumah untuk perlawanan Kumpulan G dan H, Liga Juara-Juara 2020 Zon Timur, serta dua daripada perlawanan pusingan 16 terbaik, sementara venue untuk Kumpulan E dan Fserta perlawanan peringkat kalah mati, belum ditetapkan lagi.- Bernama

See author's posts


DAP mohon MBKS amalkan sikap terbuka

KUCHING: Parti Tindakan Demokratik (DAP) memohon agar Pihak Berkuasa Tempatan (PBT) Majlis Bandaraya Kuching Selatan (MBKS) mempunyai sikap keterbukaan dalam menangani isu melibatkan masyarakat setempat.

Pembantu Khas kepada Ahli Parlimen Stampin Michael Kong berkata, MBKS perlu menerima kerjasama dan mengalu-alukan input daripada semua pihak yang bersedia berkongsi matlamat pembangunan untuk  masyarakat.

“Saya secara peribadi menghubungi Datuk Bandar Kuching Selatan Datuk  Wee Hong Seng melalui nombor peribadinya, meminta pertemuan untuk membincangkan isu  membabitkan petisyen yang ditandatangani 204 keluarga di Skim Penempatan Semula Stampin.

“Objektif kami bertujuan meningkatkan taraf hidup penduduk di kawasan dengan menyediakan infrastruktur awam yang diperlukan dan menambah baik landskap keseluruhannya.

“Walaupun ia berada dalam kawasan bidang kuasa MBKS, DAP bersedia untuk menyumbang dan membantu menangani masalah tersebut,”  jelasnya.

Kong bagaimanapun menzahirkan kekecewaan terhadap Datuk Wee Hong Seng  memilih untuk mempolitikkan inisiatif DAP berhubung cadangan gelanggang bola keranjang dan futsal di Lorong 2, Skim Penempatan Semula Stampin.

“Malangnya, Wee tidak ada maklum balas daripada Wee.

“Semasa lawatan saya ke MBKS,  surat yang saya bawa itu diarahkan dihantar kepada pembantu Wee iaitu Sim.

“Jika diberi kesempatan, saya ingin menjelaskan secara peribadi isi kandungannya dan memastikan perkara itu mendapat perhatian Wee.

Pada masa sama, Kong turut memaklumkan kepada Sim bahawa surat itu bertujuan mendapatkan kebenaran MBKS bagi menggunakan tanah yang ditetapkan.

“Sekiranya Wee meluangkan masa untuk meneliti kandungan surat itu sebelum mengecam petisyen DAP dan menolaknya sebagai satu lagi sandiwara politik, beliau akan memahami niat sebenar kami,” ujarnya.

Menurut Kong, surat jelas bertujuan menangani kekurangan infrastruktur dan DAP hanya mencadangkan inisiatif berkepentingan bersama merayu kepada Datuk Wee untuk melibatkan pihak berkepentingan lain secara aktif dalam inisiatif ini, termasuk Kementerian Belia dan Sukan di bawah kepimpinan Hannah Yeoh.

Justeru, Kong menggesa Wee untuk mengetepikan perbezaan politik dan memberi tumpuan kepada objektif bersama untuk meningkatkan kehidupan penduduk.

Oleh Connie Chieng

See author's posts


Kaum asli sertai protes

ZUMHABUA: Anggota pergerakan kaum asli yang berpengaruh di Ecuador menyertai protes dengan melakukan sekatan jalan raya pada Selasa lalu bagi membantah kenaikan harga bahan api ketika negara itu.

Penunjuk perasaan menggunakan batu dan membakar tayar untuk mengganggu lalu lintas di lima daripada 24 wilayah Ecuador, termasuk Pichincha, menurut Agensi Keselamatan Awam Kerajaan.

“Kami membuat gesaan (bantahan) ini untuk menolak semua yang dikenakan kerajaan negara,” kata Julio Cesar Pilalumbo, salah seorang penganjur pada sekatan jalan raya di Zumbahua di tengah Ecuador.

“Kami akan menentang dan kami tidak akan tunduk kepada sebarang penindasan,” tambahnya.

Harga bahan api meningkat hampir dua kali ganda sejak tahun lepas.

Pada Jumaat lalu, Presiden sayap kanan, Guillermo Lasso mengumumkan satu lagi kenaikan harga kepada AS$1.90 untuk satu gelen (3.8 liter) diesel (naik daripada AS$1 pada 2020) dan AS$2.55 untuk petrol walaupun beliau berjanji ini akan menjadi kenaikan terakhir.

Penunjuk perasaan di bawah Konfederasi Kebangsaan Orang Asli Ecuador (Conaie) mahu harga dihadkan pada AS$1.50 untuk diesel dan AS$2 untuk petrol.

Pergerakan Conaie dipuji kerana membantu menggulingkan tiga presiden antara 1997 dan 2005 dan pada 2019 mengetuai bantahan yang berjaya menentang kerajaan menghapuskan subsidi bahan api seperti yang dikehendaki oleh Tabung Kewangan Antarabangsa.

Terlalu sedikit dan terlambat untuk meredakan rasa tidak puas hati yang meluas dengan dasar ekonomi di negara yang mengeksport minyak, tetapi mengimport banyak bahan api yang digunakannya.

Orang asli mewakili 7.4 peratus daripada 17.7 juta penduduk negara ini.

Lasso, yang menghadapi bantahan terbesar sejak memegang jawatan pada Mei lalu, memberi amaran pada Isnin lalu bahawa kerajaan akan bertindak untuk ‘mencegah penutupan jalan raya’ yang menurutnya dilarang oleh undang-undang.

Beliau telah mengisytiharkan darurat selama 60 hari minggu lalu untuk menangani peningkatan jenayah dan keganasan yang dipersalahkan atas persaingan antara pengedar dadah di negara yang terletak di antara dua pengeluar kokain terbesar dunia: Colombia dan Peru.

Keadaan darurat membenarkan penempatan tentera bagi menyokong polis di jalan-jalan di Ecuador dalam memerangi jenayah, yang minggu lalu menuntut pemenang pingat gangsa dunia 200 meter Ecuador Alex Quinonez dalam kejadian tembakan di bandar pelabuhan, Guayaquil.

Ecuador berada dalam cengkaman krisis ekonomi yang diburukkan oleh wabak Covid-19 dengan hutang luar negeri hampir A$46 bilion (45 peratus daripada KDNK) dan defisit fiskal lima peratus daripada Keluaran Dalam Negeri Kasar (KDNK).

Kemiskinan menjejaskan kira-kira 47 peratus penduduk dan hampir satu pertiga orang tidak mempunyai pekerjaan sepenuh masa.

Keganasan juga telah memenuhi penjara di negara itu, di mana pertempuran bersenjata yang mengerikan antara banduan yang mempunyai kaitan dengan kartel dadah telah menyebabkan kira-kira 240 maut pada tahun ini.

Dalam pada itu, Lasso menghadapi siasatan Parlimen berhubung pendedahan Pandora Papers bahawa dia didakwa menyembunyikan berjuta-juta aset di luar negara. -AFP

See author's posts


Cuti umum Aidilfitri di Indonesia bermula 19 April

JAKARTA: Pemerintah Indonesia mengumumkan permulaan cuti umum sempena sambutan Hari Raya bermula 19 April dan berakhir pada 25 April.

Umat Islam di negara itu dijangka meraikan hari kebesaran umat Islam selepas sebulan berpuasa pada 22 April.

Perubahan itu dibuat kerajaan pimpinan Presiden Indonesia, Joko Widodo (Jokowi) untuk memberi peluang kepada rakyat negara itu mengambil cuti lebih awal serta memudahkan pergerakan mereka balik kampung atau disebut mudik lebaran.

Dianggarkan seramai 123 juta rakyat Indonesia akan pulang ke kampung halaman mereka tahun ini untuk menyambut Hari Raya.

Balik kampung atau mudik lebaran adalah hal yang sangat penting untuk rakyat Indonesia khususnya buat mereka yang berhijrah ke kota-kota besar untuk mencari rezeki.

Ini kerana, sebilangan besar daripada perantau hanya berkemampuan pulang ke kampung halaman untuk bertemu keluarga sekali setahun iaitu pada Hari Raya.Setiap tahun juga, jutaan manusia akan mudik lebaran sama ada menggunakan pengangkutan awam atau kenderaan sendiri.

See author's posts


11 projek bernilai RM340 juta bakal selesai masalah bekalan air di Daro

DARO: Sebanyak 11 projek dianggarkan bernilai RM340 juta dibiayai sepenuhnya kerajaan Sarawak bakal menyelesaikan masalah bekalan air di daerah Daro.

Ahli Dewan Undangan Negeri (ADUN) Daro, Safiee Ahmad berkata ia bagi menaik taraf infrastruktur dan juga sistem bekalan air.

“Kerajaan kita sangat prihatin kerana membelanjakan peruntukan yang besar bagi kemudahan rakyat di Daro ini,” katanya.

Beliau berkata demikian

pada majlis perasmian menaiktaraf Sistem Bekalan Air Daro oleh Timbalan Premier Sarawak, Datuk Amar Awang Tengah Ali Hasan di sini hari ini.

Hadir sama calon GPS Parlimen Igan, Ahmad Johnie Zawawi.

Safiee berkata berkata tiga projek rakyat yang dibiayai sepenuhnya oleh kerajaan Sarawak dianggarkan bernilai RM13.8 juta telah siap.

“Ia berjaya menangani beberapa isu bekalan air di beberapa kawasan di sini.

“Empat projek dianggarkan bernilai RM39 juta masih dalam peringkat pembinaan dan menunjukkan prestasi kerja memberangsangkan walaupun sebelum ini menghadapi cabaran pelaksanaan berikutan penularan pandemik Covid-19,” katanya.

See author's posts


India, China setuju lindungi perjanjian sempadan

MOSCOW: India dan China sepakat untuk melindungi perjanjian sempadan sedia ada serta mengurangkan ketegangan, lapor agensi berita Sputnik, memetik kenyataan bersama menteri luar kedua-dua negara.

Menteri Luar India Subrahmanyam Jaishankar dan rakan sejawatannya dari China, Wang Yi, bertemu di Moscow pada Khamis di luar Mesyuarat Pertubuhan Kerjasama Shanghai.

“Mereka sepakat kedua-dua pihak perlu meneruskan dialog, mematuhi sempadan ditetapkan dan meredakan ketegangan.”

“Kedua-dua Menteri juga bersetuju, kedua-dua pihak harus mematuhi semua perjanjian dan protokol  mengenai hal ehwal sempadan China-India, menjaga keamanan serta ketenangan di kawasan sempadan dan elak menimbulkan masalah yang boleh meningkatkan lagi ketegangan,” tambah kenyataan itu.- Bernama

See author's posts


Program Merdeka Community Bonding bermula di Putrajaya

PUTRAJAYA: Berikutan negara masih berdepan dengan pandemik Covid -19, program-program sambutan Hari Kebangsaan ke-63 bersifat setempat digalakkan berbanding program peringkat nasional, kata Presiden Perbadanan Putrajaya (PPj) Datuk Dr Aminuddin Hassim.

Beliau berkata sebagai contoh program Merdeka Community Bonding yang dilancarkan semalam di Putrajaya anjuran Jabatan Penerangan (Japen) digalakkan kerana ia bersifat setempat dan tidak melibatkan penyertaan mereka dari zon luar.

Beliau berkata demikian selepas majlis pelancaran program itu oleh Ahli Parlimen Putrajaya Datuk Seri Tengku Adnan Tengku Mansor, di Perumahan Penjawat Awam Presint 14 yang melibatkan 870 unit rumah. Turut hadir Pengarah Bahagian Gerak Saraf dan Pengurusan Isu Japen Mohd Aszahari Abdul Rahman.

Aminuddin berkata program seperti Merdeka Community Bonding itu meletakkan tanggungjawab pada pemimpin setempat untuk mengawal keadaan supaya tiada risiko penularan Covid -19 serta menyemarakkan semangat patriotisme masyarakat dalam kebiasaan baharu.– Bernama

See author's posts


STU teliti cadangan MIMBAR

KESATUAN Guru Sarawak (STU) telah meneliti cadangan Permuafakatan Ibu bapa Malaysia (MIMBAR) baru-baru ini yang meminta agar semua cuti penggal persekolahan bagi tahun ini dimansuhkan.

Presidennya Adam Prakash Abdullah berkata, MIMBAR juga telah menjelaskan maksud mereka adalah bukan untuk memansuhkan keseluruhan cuti tetapi dialihkan ke cuti hujung tahun nanti.

Katanya, STU memahami kerisauan yang diutarakan oleh ibu bapa berkaitan pelajaran mereka sejak bermulanya pandemik Covid-19.

“Perlu di ingatkan juga bahawa proses pengajaran dan pembelajaran tidak pernah terputus sepanjang masa persekolahan ditangguhkan secara bersemuka. Semua guru telah meneruskan kerja menyampaikan ilmu kepada anak didik mereka yang berada di rumah.

“MIMBAR harus faham bahawa anak murid yang berada di rumah semasa penangguhan sekolah secara bersemuka bukan ‘cuti’ bagi murid dan guru tetapi mereka tetap meneruskan urusan harian seperti biasa walaupun dalam keadaan serba susah,” katanya dalam satu kenyataan di sini, semalam.

Mengulas lanjut, Adam berkata STU juga telah menerima banyak pertanyaan dari ibu bapa yang menyatakan anak-anak di rumah tidak sempat berehat semasa sekolah ditangguhkan secara bersemuka.

“Ini membuktikan bahawa program persekolahan telah berjalan mengikut kalendar akademik dan para guru telah melaksanakan tugas mereka dengan baik.

“STU berharap orang ramai berhenti beranggapan bahawa para guru sangat beruntung menerima ‘gaji buta’ dan seronok berada di rumah semasa pandemik Covid-19.

“Percayalah, semua guru sangat resah kerana bekerja di rumah sebab berada di sekolah akan memberi guru banyak ruang untuk membantu anak murid daripada pelbagai tahap untuk mereka berjaya dalam pelajaran dan tidak ada guru yang mahu anak didik mereka gagal dalam pelajaran,” ujarnya.

Justeru katanya lagi, STU juga berharap agar urusan berkaitan persekolahan ini diserahkan kepada Kementerian Pendidikan Malaysia agar proses pengajaran dan pembelajaran serta pentaksiran dapat dilaksanakan dengan sebaik mungkin.

“STU ingin memohon kepada JPBNS agar mempertimbangkan supaya semua guru diberi vaksinasi dengan segera agar menjamin keselamatan mereka dan anak murid di sekolah.

“Kami mengharapkan ada juga sokongan dari ibu bapa agar menyuarakan sokongan terhadap memberi vaksinasi kepada guru dengan segera,” katanya.

Oleh JEAKQLEYN YACHO

See author's posts


Indeks prestasi Volum Perkhidmatan turun 21.5 peratus

KUALA LUMPUR: Indeks Volum Perkhidmatan menyaksikan penurunan 21.5 peratus kepada 99.3 mata pada suku kedua 2020 berbanding suku tahun yang sama tahun sebelumnya, demikian menurut Jabatan Perangkaan Malaysia.

Ketua Perangkawan Malaysia, Datuk Seri Dr Mohd Uzir Mahidin berkata, ini merupakan kejatuhan terendah berpunca dari pandemik Covid-19 yang memberikan kesan negatif yang signifikan terhadap industri perkhidmatan pada suku kedua 2020.

Penyumbang utama kepada kejatuhan sektor perkhidmatan pada suku kedua 2020 adalah segmen perdagangan borong dan runcit, makanan dan minuman dan penginapan dengan negatif 26.4 peratus dan segmen perkhidmatan lain mencatatkan negatif 41.2 peratus.

“Indeks volum pelarasan musim bagi segmen ini turut mengalami kemerosotan 22.0 peratus kepada 100.0 mata berbanding suku tahun sebelumnya,” kata beliau dalam satu kenyataan.

Mengulas lanjut, Mohd Uzir berkata kejatuhan indeks volum bagi segmen perdagangan borong dan runcit, makanan dan minuman dan penginapan disebabkan oleh subsektor penginapan (- 78.8 peratus)  dan subsektor makanan dan minuman (- 31.7 peratus).

“Kejatuhan Indeks Volum Perkhidmatan pada suku kedua 2020 ini selari dengan penutupan aktiviti perniagaan di bawah Perintah Kawalan Pergerakan (PKP) Fasa 1 hingga Fasa 4 bermula 8 Mac 2020 sehingga 3 Mei 2020.

“Pelaksanaan pakej rangsangan dan rancangan pemulihan ekonomi jangka pendek untuk mengurangkan kesan Covid-19 dijangka meredakan kelembapan ekonomi dan ekonomi secara beransur-ansur meningkat pada suku tahunan akan datang,” jelas beliau.- Bernama

See author's posts


Sektor automotif jangkakan inisiatif

KUALA LUMPUR: Penggiat automotif menjangka inisiatif untuk memperkukuh industri kenderaan elektrik (EV) tempatan dan ekosistem teknologi hijau akan diumumkan dalam Bajet 2022 yang akan datang.

Ini sejajar dengan aspirasi negara untuk matlamat mobiliti rendah karbon dan agenda mobiliti hijau seperti yang digariskan dalam Rancangan Malaysia Ke-12 (RMK-12) yang diumumkan bulan lepas.

Pengarah Urusan Volkswagen Passenger Cars Malaysia (VPCM), Erik Winter berkata, kumpulan menyokong matlamat kerajaan seperti yang disasarkan dalam RMK-12 untuk meningkatkan mobiliti elektro (e-mobiliti).

“Malaysia tidak boleh kehilangan peluang yang dapat dibawa oleh EV, justeru kami berharap kerajaan akan memperuntukkan dana dalam Bajet 2022 untuk membangunkan pelan tindakan e-mobiliti untuk Malaysia.

“Kita perlu melihat kepada mewujudkan ekosistem EV yang menyeluruh, memperluas infrastruktur yang sesuai, memperkenalkan insentif cukai untuk perniagaan dan pelanggan, dan banyak lagi.

“Kami di VPCM sentiasa bersedia untuk menyokong kerajaan dengan visi dan pengetahuan industri di mana sahaja diperlukan,” katanya kepada Bernama.

Winter berkata, matlamat kerajaan dalam RMK-12 untuk meningkatkan e-mobiliti merupakan langkah penting kepada negara untuk menjadi negara rendah karbon dan peralihan itu telah berlaku di peringkat global apabila EV menjadi norma dengan cepat.

Presiden dan Ketua Pegawai Operasi Honda Malaysia Sdn Bhd, Sarly Adle Sarkum berkata, Honda merupakan perintis dalam memperkenalkan teknologi hibrid kepada pasaran Malaysia sejajar dengan usaha kerajaan untuk menggalakkan dan membangunkan teknologi hijau.

“Justeru, kami menghargai jika kerajaan dapat menggalakkan pelbagai dasar dan insentif teknologi hijau untuk mempromosikan teknologi hijau dalam kalangan penggiat automotif dalam industri,” katanya.

Sarly berkata, Honda Malaysia turut menghargai usaha kerajaan untuk melanjutkan pengecualian cukai jualan sehingga Disember 2021 dan berharap lanjutan itu akan diumumkan dalam bajet.

“Kami berharap kerajaan akan mempertimbangkan untuk melanjutkan lagi pengecualian cukai jualan sehingga Jun 2022 berikutan kami yakin ini akan membantu ramai rakyat Malaysia untuk membeli kereta dengan penjimatan tambahan dan pada masa sama meningkatkan industri automotif,” katanya.

Sementara itu, Persatuan Persekutuan Syarikat-Syarikat Motor dan Kredit Malaysia (FMCCAM) berharap kepada geran kerajaan dan pinjaman mudah untuk ahlinya dalam bajet negara.

Presidennya, Datuk Tony Khor berkata, inisiatif digital FMCCAM iaitu ezAuto, yang menyasarkan untuk mentransformasikan industri kereta terpakai, masih kekurangan pembangunan untuk memenuhi keperluan industri yang sentiasa berubah.

“Semasa Perintah Kawalan Pergerakan (PKP) dan PKP Bersyarat, platform transaksi tanpa sentuh ezAuto memberikan perkhidmatan bidaan dan perdagangan kereta terpakai secara percuma kepada lebih 700 penjual kereta terpakai kecil, sederhana dan mikro.

“Kami ingin kerajaan menyokong dan memberikan geran supaya kami dapat meningkatkan dan memperkenalkan ciri-ciri digital baharu kepada platform dalam talian,” katanya.

Khor, yang telah berada dalam industri selama lebih 30 tahun, menguruskan lebih 4,500 penjual berdaftar di bawah FMCCAM, berkongsi bahawa terdapat ahlinya, yang menghadapi kesukaran untuk mengekalkan perniagaan mereka berikutan pandemik, amat memerlukan bantuan untuk bertahan.

“Kami berharap kerajaan dapat memberikan pinjaman perniagaan mudah kepada ahli kami supaya mereka dapat menghadapi tempoh sukar ini dan bertahan sehingga ekonomi kembali pulih dalam masa terdekat,” katanya.- Bernama

See author's posts


Gubahan bunga orkid mampu jana pendapatan

BERINSPIRASIKAN kebolehan ibunya, mulanya hanya sekadar hobi

sejak kecil, akhirnya hobi tersebut mampu menjana pendapatan hasil daripada gubahan bunga orkid artifisial.

Siti Samsiah Salleh berkata, dia mendapat inspirasi gubahan bunga daripada ibunya dan kakaknya yang gemar dengan dekorasi serta gubahan bunga, malah dia mengembangkannya ke bidang perniagaan.

Siti menghasilkan pelbagai jenis gubahan kraf tangan orkid yang unik untuk perhiasan kediaman mahupun dulang bagi majlis perkahwinan.

Dia kini bergelr usahawan tempatan mampu menarik nafas lega apabila produknya semakin dikenali oleh masyarakat luar.

Sentuhan De’Lela Len diberi berdasarkan nama peninggalan ibunya.

Siti akui dia kini semakin sibuk memenuhi tempahan apabila hasil kreativitinya dapat memenuhi kehendak pelanggan dan mendapat perhatian dari orang luar.

“Minat dengan gubahan bunga-bungaan terutamanya orkid bermula sejak kecil kerana ibu saya merupakan seorang penggemar gubahan bunga.

“Pada mulanya, semua produk kraf tangan yang dihasilkan ini dibuat untuk ‘suka-suka’ saja. Kemudian, saya mula menceburi bidang pernigaan dengan mempamerkan gubahan bunga di laman media sosial seperti Facebook dan Instagram.

“Oleh kerana permintaan memberangsangkan, saya mula mengambil tempahan dengan menjadikan gubahan bunga ini punca pendapatan,” katanya.

Menurutnya, menyunting keserian dekorasi rumah dengan bunga-bungaan artifisial seperti orkid mampu mengangkat keserlahan dekorasi, reka letak bunga hiasan yang kelihatan menyamai bunga segar sudah cukup membuatkan suasana tampil menarik dan selesa.

“Orkid popular dengan keindahannya dan terbukti dapat menaikkan aura positif sekali gus mendamaikan persekitaran.

“Sama ada bunga segar atau gubahan hiasan, orkid turut digemari ramai kerana kuntuman bunganya yang menarik.

“Begitu juga dengan ruang dalaman yang turut berseri apabila gubahan orkid hiasan diketengahkan.

“Sekurang-kurangnya, gubahan orkid nampak eksklusif sesuai dengan penggemar dekorasi moden yang elegan,” katanya.

Menurutnya, gubahan orkid adalah mengikut kreativiti dan cita rasa masing-masing. Malah, ia juga booleh menghasilkan sendiri gubahan berkenaan termasuk pemilihan jenis orkid, pasu, cat jika ingin mengubah warna pasu dan span.

Beliau juga merancang untuk memperkembangkan hobi atau perniagaan beliau keseluruh Malaysia bahkan negara luar.

Oleh AMINAH WASLI

See author's posts


CBP bakal buka cawangan di Miri

KUCHING: Co-opbank Pertama (CBP) Malaysia Berhad akan memperkasakan usaha untuk melebarkan sayapnya ke seluruh negara dengan menubuhkan lebih banyak cawangan di seluruh negara.

Presiden / Ketua Pegawai Eksekutifnya, Mohd Nor Abd Razak berkata, bank yang mula bertapak di Pulau Pinang sejak lebih 70 tahun lalu itu kini merancang untuk menubuhkan dua cawangan di setiap negeri.

“Untuk di Sarawak kita sudah ada satu cawangan di Kuching dan merancang untuk menubuhkan satu lagi cawangan di Miri.

“Setelah kita membuat kajian berkenaan lokasi yang sesuai, kita jangkakan cawangan di Miri mula dibina pada penghujung tahun depan selepas cawangan yang di Tawau,” katanya.

Beliau berkata demikian ketika ucapan ringkas pada Sesi Makan Tengah Hari CBP Bersama Wakil Media di sebuah restauran  terkemuka di sini, semalam.

Menurut Mohd Nor rancangan bank berkenaan untuk menambah sebuah lagi cawangan di Sarawak sebenarnya selari dengan saranan Ketua Menteri, Datuk Patinggi Abang Johari Tun Openg yang mahu pihak bank berkenaan mengukuhkan lagi cengkamannya di Bumi Kenyalang sekali gus merancakkan lagi kegiatan ekonomi khasnya sektor kewangan.

“Saya sudah bertemu dengan Datuk Patinggi Abang Johari sebanyak dua kali, dan beliau amat gembira serta menggalakkan kami (CBP) untuk memainkan peranan lebih aktif di Sarawak.

“Bukan sahaja merancakkan lagi sektor ekonomi, malah menurut beliau (Abang Johari) … beliau mahu kita bantu masyarakat tempatan, sama seperti ketika ini kakitangan di cawangan kita di Kuching, kesemua 15 orang daripadanya adalah penduduk tempatan,” ujarnya.

CBP sehingga kini telah menubuhkan sebanyak 26 cawangan di seluruh negara dan menawarkan pelbagai kemudahan dan perkhidmatan kepada orang ramai seperti pembiayaan Persendirian-i Lestari dan banyak lagi.

See author's posts


Perdana Menteri hadir taklimat prapersidangan Dewan Rakyat

PUTRAJAYA: Perdana Menteri, Tan Sri Muhyiddin Yassin semalam menghadiri taklimat prapersidangan Dewan Rakyat melibatkan Ahli Parlimen Perikatan Nasional (PN) di Dewan Seri Endon, di sini.

Taklimat berkenaan diadakan secara tertutup selama kira-kira dua jam.

Ahli Parlimen Bagan Datuk, Datuk Seri Dr Ahmad Zahid Hamidi, yang juga Presiden UMNO ketika ditanya mengenai taklimat itu, berkata, semua yang hadir bersetuju untuk mendokong semua usul dibawa oleh Perdana Menteri pada persidangan Dewan Rakyat hari ini (13 Julai).

“Esok (hari ini) kita tahu akan ada satu keputusan besar yang akan dilakukan iaitu menggantikan Speaker sedia ada dengan calon daripada pihak kerajaan.

“Jadi kami memberikan sokongan 100 peratus kepada usul kerajaan itu,” katanya.

Ditanya mengenai berapa ramai yang hadir pada taklimat ini, Ahmad Zahid menjawab: “Saya tidak kira. Tetapi hampir seratus peratus (ahli Parlimen PN)”.

Sementara itu, Ahli Parlimen Pontian, Datuk Seri Ahmad Maslan, yang juga Setiausaha Agung UMNO, berkata, beliau dipilih untuk mencadang usul menjunjung kasih titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

“Saya diberi masa yang panjang untuk berucap dan membahas.

“Jadi saya perlu buat persiapan untuk berucap sekitar dua jam itu dan ia adalah satu cabaran bagi saya dan saya akan buat yang terbaik,” katanya lagi.

Ditanya apa yang akan disentuh beliau dalam ucapan selama dua jam itu, beliau berkata, antaranya ialah  usaha kerajaan menangani wabak Covid-19 dan isu ekonomi.

Dalam pada itu, Ahli Parlimen Arau, Datuk Seri Dr Shahidan Kassim, berkata, taklimat semalam ialah proses biasa pada setiap persidangan Parlimen.

“Majlis hari ini (semalam) ialah melibatkan semua parti dalam PN dan senarai kehadiran ialah ahli Parlimen dan juga senator,” katanya.

Persidangan Dewan Rakyat dijadualkan bermula esok hingga 27 Ogos iaitu selama 25 hari, manakala Dewan Negara pula akan bersidang dari 2 September  hingga 23 September  iaitu selama 11 hari. -Bernama

See author's posts


TUDM laksanakan misi hantar bekalan makanan

KUCHING: Helikopter EC 725 AP milik Tentera Udara DiRaja Malaysia (TUDM)
berjaya melaksanakan empat lagi penerbangan menghantar bekalan makanan asas kepada
golongan sasaran di kawasan pedalaman Sarawak kelmarin.

Penghantaran makanan berkenaan adalah usaha membantu rakyat yang terkesan
akibat pelaksanaan Perintah Kawalan Pergerakan (PKP) bagi mengekang penularan
wabak Covid-19.

Berdasarkan kenyataan dari TUDM kelmarin, penerbangan yang melibatkan dua
set kru anak kapal dari No 5 Skuadron, Pangkalan Udara Labuan yang diterbangkan
oleh Lt Kol Vachiral Ratanaphan a/l Ban Teang dan Mej Frezal bin Raynol.

“Penghantaran telah dibuat ke kawasan pedalaman Sarawak iaitu ke Long
Lellang, sebuah perkampungan kecil yang terletak di Kelabit serta ke Patik dan
Ba Lai.

“Terdahulu, kerja-kerja membawa bekalan makanan asas ke dalam helikopter EC
725 AP dilakukan di Lapangan Terbang Miri bermula seawal jam 7 pagi Isnin dengan
kerjasama anggota Tentera Darat Malaysia (TDM) di bawah naungan Markas
Pemerintahan Medan Timur,” jelas kenyataan itu.

Menurutnya, manakala pada Ahad, empat penerbangan yang pertama telah
dilaksanakan bagi menghantar bekalan makanan asas ke Bario, Miri.

“TUDM khususnya akan terus komited dalam melaksanakan tugas yang telah
diamanahkan demi mengutamakan kesejahteraan rakyat terutamanya semasa krisis
COVID-19.

“Semoga tanggungjawab sosial yang dilaksanakan oleh warga kerja TUDM ini
dan ATM amnya membolehkan orang ramai mendapat manfaat dan terus mematuhi
arahan PKP yang dikeluarkan oleh kerajaan untuk menghentikan wabak Covid-19
dari merebak,” tambahnya.

See author's posts


Agong zahir impian menelusuri Lebuhraya Pan Borneo

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan impian untuk memandu menelusuri Lebuhraya Pan Borneo di Sabah dan Sarawak.

Seri Paduka melahirkan rasa sukacita prestasi dengan pelaksanaan projek Fasa 1 Lebuhraya Pan Borneo di Sabah dan Sarawak yang dimulakan pada 2015 serta dijangka siap sepenuhnya pada 2024.

“Adalah menjadi impian Beta untuk memandu menelusuri Lebuhraya Pan Borneo ini, khusus untuk Beta mengenali dengan lebih rapat lagi rakyat Beta di pedalaman Bumi Kenyalang dan Negeri di Bawah Bayu.

“Program kembara ini sedang dirangka oleh Istana Negara dengan kerjasama kerajaan Persekutuan, kerajaan negeri Sabah dan Sarawak,” titah Al-Sultan Abdullah dalam Titah Diraja sempena Istiadat Pembukaan Penggal Kedua Parlimen ke-15 di sini, hari ini.

Selain memberi tumpuan kepada penyediaan infrastruktur dan kemudahan awam melalui kemampanan sektor pembinaan, Al-Sultan Abdullah bertitah usaha membangun dan memperkasa ekonomi di seluruh negara termasuk di Sabah dan Sarawak perlu dipergiat.

Al-Sultan Abdullah bertitah pembangunan Kompleks Mahkamah di Sabah dan Sarawak juga wajar diberikan perhatian bagi memperkasa pentadbiran undang-undang.

“Infrastruktur berkualiti dan perhubungan akses luar bandar akan ditingkatkan menerusi pembinaan jalan luar bandar, jambatan, utiliti bekalan air bersih, bekalan elektrik dan kediaman yang lebih baik.

“Jurang pembangunan ekonomi semua kaum dan etnik termasuk Orang Asli akan terus ditangani bagi melahirkan masyarakat desa yang berdaya tahan dan berdaya saing,” titah Seri Paduka.

Dalam pada itu, Seri Paduka bertitah kerajaan telah mengambil tindakan segera dalam menyelesaikan isu-isu berhubung tuntutan kerajaan negeri Sabah dan Sarawak mengenai pelaksanaan Perjanjian Malaysia 1963.

Ini termasuk pemindahan kuasa kawal selia bekalan gas kepada kerajaan Sabah, mengiktiraf Jabatan Kerja Raya Sabah dan Sarawak sebagai jabatan teknik serta menambah baik tahap pemberian khas kepada Sabah dan Sarawak. – Bernama

See author's posts